text: For di vocero di polis Sra. Liliana Rasmijn, Minister di Husticia mr. Andin Bikker ta haña informacion cu poco pasa di 10or diasabra nochi Atraco Team a ripara un auto coriendo zig zag na altura di Kamay na Noord. Polis ta duna chauffeur señal pa para, pero dado momento tur dos ocupante a sali na careda for di e auto. Mesora a cuminsa cu persecucion riba e dos personanan aki y atraco team ta logra detene un di nan. Ta trata di un hende homber di nacionalidad Venezolano . Den e auto a haya un tas cu varios cellular y charger. E auto a keda confisca pa mas investigacion. E articulonan ta cuadra cu esunnan cu a horta diasabra na Plug & Play Electronics na Ponton. Por bisa cu den menos di 5 ora e prome sospechoso a keda deteni y no ta descarta cu lo tin mas detencion den e proximo oranan. Di parti Minister di Husticia, mr. Andin Bikker e ta bisa cu diasabra tabata un dia basta dificultoso, pero e bon parti ta cu den apenas cinco ora atraco team tabata exitoso di resolve un di e atraconan cual ta esun di Plug & Play Electronics. E mandatario a felicita e team cu e tremendo trabou. Segun Minister Bikker, lo bay haci un apelacion na Korpschef pa e por intensiva e vigilancia pa extra surveillance riba banconan, joyeria, luganan di lotto y tur otro luga cu tin pertenencia valioso. Mester por trece e siguransa den e dianan di fiesta pa e por bay mas trankil cu ta posibel. Manera ta conoci tin e fondo pa combati criminalidad y lo bay aloca parti di dje pa mehora e vigilancia cu tecnologia riba cierto luganan cu ta considera como vunerabel. Haciendo esaki siguramente lo por bay restaura mas tanto cu ta posibel siguridad di pais Aruba. E tecnologia mester bin specialmente riba luganan cu ta bende Lotto y cu camara por mehora e vigilancia di e establecimentonan aki. Semper e problema tabata fondo pero awor lo bay haci uzo di esey. E caso di atraco na San Nicolas, e victima a bisa cu e la wordo asina gechok cu e no tabata sa ki number pa yama. Cu tecnologia esaki lo bira mucho mas facil y pone botonnan pa alarma cu directamente por comunica cu central di polis. Segun Minister Bikker, esaki nan ta cosnan relativamente facil y cu poco inversion lo por yega na un mehoracion di e siguridad cu pasonan firme. Mester bisa un tremendo trabao di nos polisnan cu a keda atento y asina por a haci e detencion rapido segun Minister Bikker. Cuerpo Policial ta pidi un biaha mas si bo tin informacion yama tiplijn 11141.


c: text/html

text:
Na comienso di siman, mi a skirbi un documental di mi biahe na Portugal, caminda cu nos tabata tin e miho 11 saladanan di zeekat den 14 dia. Despues mi a explora pa asina haya sa kico Richard Visser ta haciendo actualmente y kico Jamal Mahawat Khan tabata haciendo. Richard tabata innovando den e area di cuido y Jamal den area di reciclahe.
Nos por laga e tiramento di klapchi un banda, tabata e pregunta cu mi a haci mas laat den siman, pero hopi hende ainda ta sinti pa manten’e e tradicion aki y hopi hende toch ta sinti pa laga esaki bay! Despues, Oficina Central di Estadistica a publica un relato interesante revelando informacionnan cu ta positivo pa algun inmigrante y mi a sintimi bendiciona, den e awasero, dunando danki riba Bispo di 2018.
GELUKKIG NIEUW JAAR, HAPPY NEW YEAR, FELIZ AÑO NUEVO, FELIZ AÑA NOBO, BONNE ANNEE… un di mi amistadnan a deseami: Gut ins neue jahr glitchen,y mi ta desea abo esaki tambe!
Resumen di siman di Bati Bleki
Na comienso di siman, mi a skirbi un documental di mi biahe na Portugal, caminda cu nos tabata tin e miho 11 saladanan di zeekat den 14 dia. Despues mi a explora pa asina haya sa kico Richard Visser ta haciendo actualmente y kico Jamal Mahawat Khan tabata haciendo. Richard tabata innovando den e area di cuido y Jamal den area di reciclahe.

robotstxt: allowed

filter: keep


text:
L.G.Smith Boulevard – Diaranson atardi den careda di 6’or, un accidente a keda registra poco pabou di e crusada di Adriaan Laclé Boulevard.
Tawata trata di un accidente entre brommer cu auto.
Un dama na stuur di un Kia Sportage a sali di e crusada Adriaan Laclé Boulevard, direccion pabou.
E brommer biniendo di pariba lo a bay pasa of tawata pasando, y ta dal contra un Nissan Rogue bayendo ariba.
E motociclista ta dal parti dilanti di e Nissan pa despues bay cay.
Den e impacto ela herida su pia.
Rapid response di ambulance a yega y cuminsa atende e motociclista.
Polis di trafico a laga cera e caminda banda di pabou, pa evita trafico bin ariba. Tambe unda e accidente a sosode a wordo cera.
Ambulance a yega y a hiba e motociclista Hospitaal.


text:
CARACAS, Venezuela- E compania Mericano Kellogg’s a anuncia diamars cu a stop cu su operacionnan na Venezuela y a atribui e medida di deterioro di e situacion economico y social, segun un comunicado.
E salida di e compania di alimento a tuma e trahadonan di sorpresa, y un grupo di nan a keda den e portanan di e unidad local na casi 100 kmn di e capital. Nan a keda sin por a drenta e instalacionnan, segun fuentenan di e sector industrial den e region.
E compania, un di e poconan cu ainda tabata sigui produci cahanan di cereal den e pais, a bisa cu e decision ta definitivo.
Companianan manera Clorox, Kimberly Clark y General Motors a bandona e pais den e ultimo añanan di mesun manera, agobia pa e recesion cu ta persisti pa cinco aña y e prome hiperinflacion cu tin na Venezuela.
“E deterioro di e situacion economico y social den e pais a obliga e compania na stop su operacionnan y sali”, e compania Mericano a bisa den un comunicado, sin precisa e cantidad di empleadonan cu ta keda sin trabao.
Autoridadnan Venezolano den pasado a ocupa e fabricanan cu e compania stranhero a laga den e pais, pa purba pa e fabricanan sigui produci cu nan ex empleadonan.
E salida di Kellog’s ta yega mei mei di e tensionnan cu pa lunanan ta persisti entre e companianan y gobierno, cu ta purba stop e subidanan di prijs. Pero gobierno tampoco ta bende e divisa na e cambio oficial na e companianan cu ta produci masha poco pa falta di material of bentanan abao.
Kellogg’s tambe ta bandona Venezuela
CARACAS, Venezuela- E compania Mericano Kellogg’s a anuncia diamars cu a stop cu su operacionnan na Venezuela y a atribui e medida di deterioro di e situacion economico y social, segun un comunicado.


text:
Medio di transporte
Un medio di transporte ta un artefacto tecnico cu un funcion principal pa transladamento di persona y bienes (huridico ta "asunto") den trafico. Tin un scala amplio na e posibilidadnan:
- Un vehiculo cu ta impulsa pa forsa di hende: bais, triciclo, rolstoel, cranwa, scooter.
- Un bestia di carga: cabay, camel.
- Un bestia di carga cu traccion di cabay: tram di cabay, kitrin, slee, garoshi di cacho.
- Een vehiculo di motor difinicion conform den e RVV 1990: auto, truck, bus, brommer, grua etc.
- Un vehiculo cu ta core riba rail di pista: trein, tram, metro etc.
- Trafico riba awa: barco di container, ponchi, canoa, yate, boto di piscado, boto di tou, balander cayak, bapor di guera, brik, golet etc.
- Tafico aereo: avion, helicopter, blas di aire (zeppelin), glider etc.
- Trafico den espacio: spaceshuttle
- Otro medio di transporte ta por ehempel: tranportacion via tubo, kabels, lift, rolbaan, enz.
E ultimo medio di transporte no ta parti di trafico di caminda.


text:
Busca Palabra
Download
Proyecto Scol Multilingual
Encuesta
Documentario “Papiamento, Nos Idioma” ta riba YouTube
Oranjestad – Na aña 2009 Departamento di Enseñansa Aruba (DEA) a produci e documentario “Papiamento, Nos Idioma” cu e meta pa duna informacion y presenta echo relaciona cu nos idioma. Pa logra esaki a combersa cu un cantidad di experto cu a comparti nan conocemento y experiencia.
Declaracion Universal di Derecho Humano
Oranjestad – “The Universal Declaration of Human Rights” ta e documento mas traduci na mundo; e ta obtenibel den mas di 500 idioma. Na ocasion di Dia Internacional di Paz (21 di September), UNESCO Aruba a publica e version Papiamento cu a keda traduci pa Mag. Ling. sr. Ramon Todd Dandare.
Presentacion di DEA na Parlamento tocante ortografia di Aruba
Riba invitacion di Parlamento, drs. Audrey Tromp-Wouters di Departamento di Enseñansa Aruba (DEA), a duna un presentacion tocante ortografia dia 29 di augustus ultimo.
Acuerdo entre Aruba y Corsou den maneho di Papiamento
Minister di Enseñansa di Aruba, dr. Armando Lampe y Minister di Enseñansa di Corsou, Marilyn Alcalá-Wallé a firma un acuerdo entre pais Aruba y Corsou encuanto maneho di e idioma Papiamento den entre otro enseñansa.
Aplicacion nobo y practico pa busca palabra na Papiamento
Oranjestad – Riba Dia Internacional di Idioma Materno, Departamento di Enseñansa Aruba (DEA) a introduci un instrumento nobo riba su website [papiamento.aw], un instrumento practico pa busca con pa skirbi un palabra na Papiamento den e ortografia di Aruba. Ya pa basta aña tabatin un lista di palabra publica den e formato di pdf. Awo (2018) […]
Exposicion di buki y competencia di skirbimento pa mucha
Oranjestad – Recientemente Departamento di Enseñansa Aruba a participa na e “Feria di Papiamento” organisa pa Fundacion Lanta Papiamento. E feria tabata pa celebra e echo cu diescinco aña pasa, riba dia 21 di mei 2003, Gobierno di Aruba a acepta e decreto di ley di idioma oficial cu a haci Papiamento y Hulandes e […]
Feria di Papiamento
Diescinco aña pasa, riba dia 21 di mei 2003, Gobierno di Aruba a acepta e decreto di ley di idioma oficial cu a haci Papiamento y Hulandes e idiomanan oficial di Aruba. Dia 19 di mei proximo ta organisando un grandioso “Feria di Papiamento” pa celebra e echo aki, cu Papiamento ta cumpli 15 aña […]
The meaning of Machika
Oranjestad – What does Machika mean? To everyone who is searching for the meaning of the word “machika” on the internet. “Machika”, pronounced [machiká], officially written in Aruba as “machica” with a “c” and as “machika” with a “k” on the islands of Bonaire and Curaçao, is a word from the Papiamento language, spoken on […]
2018 ta Aña di Papiamento
Oranjestad – Dia 18 di januari 2018 Minister di Enseñansa dr. Armando Lampe hunto cu dos colega minister a firma un decreto na unda cu ta declara aña 2018 como “Aña di Papiamento”. E decreto a keda firma tambe pa Prome Minister Evelyn Wever-Croes y Minister di Cultura Xiomara Ruiz-Maduro. Na e ocasion aki tabata […]
Machika
Oranjestad – “Un dia internacional pa Papiamento” Jonathan [Jeon] Thiel a skirbi riba su pagina di facebook dia 19 di januari 2018. Motibo pa esaki tabata e lansamento oficial y mundial di e tema “Machika” den cual Jeon ta colabora cu e conocido J. Balvin di Colombia y Anitta di Brazil. Balvin a estrena e videoclip […]


text:
E homber M.A.B. a wordo sentencia awe pa Corte den Prome Instancia pa un castigo di prison di 12 aña pa homicidio. Corte a haya cu ta comproba cu e homber a intencionalmente mata su tanta di edad halto, door di dal e cu mokete y cu forsa varios biaha na su cabes. E sentencia di Corte ta de acuerdo cu e exigencia di Ministerio Publico. Durante e tratamento, fiscal a exigi un castigo di 12 aña contra e sospechoso aki.
Di importancia decisivo den e caso tabata e rapport di NFI (Instituto Forensico Hulandes). For di investigacion di NFI riba e curpa di e victima a sali cu señora a fayece a consecuencia di un hersenbloeding, cu a sosode un rato prome cu su morto.
E anochi di 23 di Maart 2016, B. y su tata tabata e uniconan (banda di e victima) na cas. B. a declara despues cu su tata tabata drumi caba ora el a pone su tanta den cama, y cu tur cos tabata oke. Mas laat el a scucha (segun su declaracion) un sonido, despues di cual el a bay wak cerca su tanta kico a pasa. El a ripara cu su tanta tabata benta riba flur banda di e cama, y cu e tabatin un bolobonchi na su cabez. El a carge pone riba un stul, y a yama su tata.
NFI a constata cu e lesion cu señora tabatin na su cabes, imposiblemente por a wordo causa pa un caida di cama. E conclusion di NFI tabata cu señora a fayece a consecuencia di violencia di golpi riba of na su cabes. Tabatin hopi blousa tambe na su cara, curpa, brasa y pianan, pero NFI no por a yega na un conclusion tocante cuanto biaha lo a wordo aplica violencia riba su curpa. E lesionnan aki a bin sinembargo, dor cu un hende tabata wordo gedal of golpea frecuentemente.
B. semper a nenga. Corte den Prome Instancia a deduci a base di e contenido di e pruebanan cu considerando cu señora a fayece a consecuencia di violencia cu el a sufri un rato prome cu su morto, y considerando cu B. tabata e ultimo cu tabata cerca dje, no por saca ningun otro conclusion cu tabata e mes cu a dal y golpea su tanta.
E victima tabatin 73 aña bieu y no tabata por a papia, ni cana. Su curpa tabata hopi fragil y e tabata pisa solamente 40 kilo tempo el a fayece. B. mester por tabata sa cu si e golpea un persona asina bros varios biaha cu violencia bruto na su cabez, e persona aki lo minimo minimo sufri lesion grave.
Corte den Prome Instancia ta considera comproba cu e intencion di B. tabata pa mata su tanta, pasobra algo cu tur hende sa ta cu si bo golpea cabez di un persona varios biaha cu forza, e chens ta considerable cu e persona aki ta fayece. B. a aparentamente tuma e chens aki concientemente.


text:
Un gobierno cu a sembra locura y engaño, lo cosecha locura y engaño sin proporcion y esaki ya ta birando e caso cu Gabinete Wever-Croes-Oduber segun Parlamentario Marlon Sneek.
“Un di e engañonan grandi caba di un Prome Minister kende tin apesa 60 dia gobernando e pais aki, ta e asunto di ‘hedging’ caminda un biaha mas nos tin cu bisa cu nos no ta confia su palabra, ya cu nos conoce caba, sigur ora cu el a demostra den pasado cu e ta dispuesto pa gaña riba su mes sin problema.
Prome Minister Evelyne Wever Croes ta un hende cu bo no por kere, caminda entre otro el a sigura pueblo di e cifra, shete, shete y shete, indicando cu esun cu kier bay cu MEP den gobierno tin cu acepta cu su gabinete lo ta di 7 Minister pero awe por mira cu tin 8 Minister oficial y un extra di carambola.
Fuera di esey tin dos ex Minister trahando cu e gobierno nobo aki y mi no ta kere cu nan a bin cobra 10 placa y mester mira cuanto esaki ta costa e pais.
Otro mentira grandi cu ya caba gobierno di MEP a ehecuta, caminda tin cu bisa cu durante di campaña a sigura pueblo cu nan lo atende costo di bida y pone bienestar di Aruba na prome luga.
Un lista di cuater punto caminda entre otro a papia di intensiva control di prijs, loke no a wordo haci ainda. Lo amplia e canasta basico y cu lo baha prijs di awa y coriente pero nada a sosode.
Un di e ehempel mas grandi di e engaño aki ta punto number cuater caminda e mensahe di Prome Minister Evelyne Wever y coleganan di MEP a priminti pueblo, ta ELIMNA HEDGING pero kico nos a mira siman pasa, a firma un acuerdo nobo di hedging pa medio di WEB cu e excuus cu a firma un acuerdo di solamente algun luna pero sin cambio den prijs, sin cambio di algo otro.
Hecho ta keda cu Evelyne Wever Croes cu su partido y gobierno, a bolbe tuma pueblo cabes abou y no a baha prijs di awa y coriente ainda, caminda a priminti esaki asina cu nan drenta gobierno.
Otro triki engañoso cu Prome Minister Wever Croes a impone riba pueblo di Aruba, ta e punto cinco di su lista di promesa, caminda ta papia cu su gobierno lo importa gasolin mas barata pero awor tur hende sa cu Gobierno Venezolano a suspende tur actividad cu Aruba, Corsou y Bonaire sin cu el a haya oportunidad di sikiera tene un reunion cu mandatarionan di nos pais bisiña.
Tur esaki tabata parti di e pakete di promesa di e lider di MEP den campaña cu a carga e nomber di “hunto pa e cambio” pero e acuerdo nobo cu su gobierno a aproba, a contra di e promesa aki haci na pueblo di Aruba,” Parlamentario Marlon Sneek a mustra.


text:
October Special: Roll The Dice And Get A Better Price!
Published on: Thursday, Oct 04, 2018
| Print this Article
widget will display here
‼ Bo ta cla pa spaar na grandi? Pasa Garage Cordia y ROLL THE DICE! 📣
1. Pasa serca nos Sales Team
2. Test drive bo modelo di Toyota preferi
3. Scohe bo Toyota y ROLL THE DICE! 🎲
4. Ricibi bo GRAN DESCUENTO y cuminsa procesa bo financiamento cu un di nos Sales Representatives!
5. Participa pa gana un di nos fabuloso premionan!
Nos ta warda bo! 🎲 Contact nos Sales Team na 281-4451 of BOOK bo TEST DRIVE!


text:
DEN HAAG – Gobièrnu hulandes atrobe ta haña dos aña di tempu pa determiná kuantu plaka un hende mester minimalmente pa por biba den e munisipionan karibense. Esaki ta kousa hopi iritashon i inkomprenshon na e islanan.
‘No por splika’, Nina den Heyer (MPB), èks-diputado di Boneiru ta haña. Serka e gabinete anterior kaba el a insistí. Segun e èks diputado aktualmente e kredibilidat di polítika na Den Haag ta na riesgo.
“Si bo no sa ni mes kiko ta e mínimo ku bo mester pa biba di dje, kon bo por determiná altura di e kompensashonnan sosial i suèldo mínimo?”
‘Trato no igual’
‘Inkomprendibel’, èks diputado Koos Sneek (DP) di Sint Eustatius tambe ta haña. “Tanten na no determiná e mínimo sosial ei, hende lo tin e sintimentu ku nan no ta haña trato igual.”
Gobièrnu Hulandes, no opstante e medidanan anunsiá kontra pobresa, ta haña hopi krítika tambe di e mandatarionan aktual na Boneiru i Saba. Defensor di Pueblo nashonal i Kolegio pa Derecho Humano anteriormente a ekspresá na prekupashon.
Moshon no ta haña mayoria
Un moshon di SP i GroenLinks pa a base di rapòrtnan di investigashon eksistente determiná un mínimo sosial lihé, djamars no a haña un mayoria. “Mi a spera ku por lo ménos un di e partidonan di koalishon lo a kue un kurashi”, segun Den Heyer.
Den Heyer ta papia di e ‘di tantu strategia di retraso’ i ta bisa ku e partidonan di koalishon CDA, D66 i ChristenUnie a dobla bou di preshon di VVD. “Mi ta haña desapuntante ku un pais ku ta karga derecho humano i di mucha asina haltu, tòg ta skohe pa no guli e pulchi marga polítikamente sensitivo aki.
“E gabinete aki tin eksperensha kaba den tumamentu di desishon impopular. Pensa riba e impuesto di dividènt. Miares! E ora ei solushonamentu di pobresa den e munisipio ekstraordinario ainda ta un meta noble”, Den Heyer ta bisa.
Den Haag mester hasi lihé
Sneek ta haña difísil ku ta nèt e partido di koalishon CDA, di kua e ta miembro, no ta hasi lihé ku e mínimo sosial. Mi mester splika e habitantenan pakiko atrobe no a estables’é.”
E èks diputado siman pasa ainda tabata na Den Haag pa papia ku parlamentario tokante e situashon na Sint Eustatius. Sneek (DP) tambe ta prekupá si tin sosten na su isla pa polítika di Den Haag. “Hende ta haña ku e kos a kuminsá dura muchu largu.
P’esei Den Haag mester hasi lihé pa yuda proyekto grandi i ekonomia na Statia, Sneek (DP) ta avisá. E ta boga pa hasi koriente, awa, internet, telefon, i transpòrt mas barata. “Esaki ta e kosnan ku komo gobièrnu bo tin kòntròl riba nan.’


text:
Diahuebs den oranan di madruga Polisnan di Noord ta topa un persona haciendo sospechoso y ora a bay averigua, a bin hay’e cu piedra di cocaína.
E patruya tabata coriendo den nan wijk, esta banda di Seroe Janchi den careda di 2’or di madruga. Nan tabata pasando banda di dam di Moko ora cu nan a topa cu un bicicleta biniendo di e otro direccion, sin iluminacion. Mesora a ripara cu ta trata di e conoci di nan EJM di 57 aña. A mira cu e homber aki tabatin algun emchi colga na su bicicleta. A cuminsa averigua di unda el a haya e emchinan aki. El a bisa cu e no a horta nan pero a haya esaki di famia W. A puntr’e di biaha si e tin algo ilegal cun’e y el a contesta afirmativamente. Den su saco di carson robes a bin haya un tubo preto. Ora cu a habri esaki a haya 4 piedra di base di cocaina.
Polisnan a bis’e cu nan ta confisca e droga aki. Ta wordo sospecha cu e droga aki el a hay’e tambe di famia W. Pero e mes ta bisa cu el a haya esakinan tira na suela cerca di e dam. A dun’e un skwal y a mand’e su cas.


text:
Mundo ta wordo maneha atrabes di relacionnan social, no solamente cu bo mes, sino cu e personanan cu ta rond di nos; esakinan ta wordo considera como relacionnan interpersonal.
No obstante, algun ta bay mas leu cu otro. Ta esnan cu ta conoce cu e nomber di ‘relacionnan intimo of di pareha.” E tipo di acercamento aki ta entre dos persona involucra di manera completo factornan sentimental.
E aproximacionnan entre dos individuo ta genera mas cu un contacto fisico; esakinan ta centra den un comunion energetico, teniendo na cuenta lo intimo di acercamento.
Den poco palabra, mantene un relacion di pareha ta inclui comparti informacion hormonal, kimico y sensorial, cual ta wordo percibi di manera paulatino.
E problema riba su mes no ta pa establece un brug energetico cu e pareha. Lo negativo ta presenta na e momento di absorbe e energia di e otro persona cu cualnan a relaciona cu esakinan.
Chakra
Esakinan ta propio di e filosofia oriental, cual ta afirma cu ta posee un conexion energetico cu e medula spinal, specialmente cu e centro di esaki, ademas cu e plexonan nervioso.
Di un otro parti, e chakranan ta asocia cu e plano fisico atrabes di e sistema endocrino encarga di regular e funcionamento integral di e emocionnan y e balance mental.
E teoria ta wordo numera como 7, necesario pa completo y cu obhetivonan similar pero, na su bes, distinto.
Basico of prome chakra: Esaki por hay’e na final di e columna vertebral y ta considera e ancla di e spirito.
Esplendido of di dos chakra: e haltura di e abdomen ta encarga di alberg’e. Ta inclui riba e temperatura di e organismo y e sistema nervioso.
Plexo solar of tercer chakra: su luga ta coresponde na su nomber, e plexo solar. Eherce e inflluencia riba e sistema digestivo.
Cardiaco of cuarto chakra: Ta alberga e haltura di e curason y ta refleha e sentimentonan mas profundo.
Laringeo of di cinco chakra: e garganta ta su luga, por lo tanto ta supervisa e tiroidenan; ademas, ta encarga cu e comunicacion.
E di tres wowo of di seis chakra: su ubicacion fisico ta mey mey di e wenkbrauwnan; no obstante su funcion, e ta netamente spiritual y a regula e glandula pituitario.
Coronario of di shete chakra: E chakra aki ta ubica den e parti superior di e cabes; su funcion spiritual ta manifesta solamente si ta realisa un trabao conciente.
Ta nombra e chakranan dentro di e relacionnan di pareha, debi na e importancia di esaki, ya cu e por conecta di forma mutuo. Asina, e transmision di e energia ta bira mas intimo.
Alternativanan pa haci e energia di e curpa limpi
E energia por ta positivo of negativo, esey ta depende di e relacion; si e ta actual, intimo y amoroso, ta nifica algo bon entre e personanan.
Si esaki ya ta kibra (expareha), e energia ta wordo tuma pisa y poco productivo; den e orden di idea ey ta recomenda pa haci e organismo limpi por completo.
E siguientenan ta algun alternativa pa haya resultadonan grandi.
Ritual limpiador di energia
Pa realisa e ritual breve aki ta recomendabel pa mantene e meditacion, ademas haya un hilo of cabuya di color cora y un bela blanco pa cada ex pareha.
A continuacion nos ta expone e pasonan pa logra esaki.
Realisa un lista di tur e ex parehanan cu cual tabata tin practicanan intimo; visualisa e persona si bo no ta corda e nomber.
Tuma e hilo of cabuya color cora y cuminsa realisa un konopi pa cada persona nombra of visualisa.
Pa cada konopi ripiti e frase aki: “Nada dbo den mi, nada dimi den bo. Danki. Paz.”
Cende un bela blanco despues di nombra cada pareha.
Medita dilanti cada un durante algun minuut y ofrece pensamentonan positivo pa nombranan anteriormente.
Meditacion profundo
E alternativa aki ta consisti den involucra cada un di e chakranan cu e energia di universo cu e fin di libera cada cos negativo alberga den e organismo.
Asumi un posicion comodo den un luga silencioso, trankil y relaha; despues, cera bo wowonan y cuminsa visualisa con e energia ta canalisa y ta desprende di cada un di e chakranan.
Pordona bo mes y cada perosna cu cual bo a mantene un relacion intimo, ta hustamente pa haya e trascendencia pleno.
Por ultimo, despedi di tal individuo y observa e posicion comodo y trankil di bo mes.
Fuente: https://mejorconsalud.com


text:
E realidad aki ta un caos financiero cu e gobierno cu a baha a hereda pa e Gabinete nobo, segun por deduci for di e declaracionnan di e parlamentario awe.
El tambe a elabora riba e presupuesto supletorio cu lo mester wordo trata sea awe of mañan. E parlamentario a subraya cu pa motibo di falta di transparencia y madurez politico, awe ta topa cu un presupuesto supletorio cu ta bastante irealistico.
El a reitera cu e presupuesto aki lo no yega na e 0.5% di deficit cu ta 25 miyon florin, manera e Comision di Supervision Financiero “Caft” y tambe Raad van Advies a premira.
Tambe el a reitera cu e gobierno anterior pa hopi aña a papia di sostenibilidad y durabilidad, mientras cu Caft ta menciona bon cla cu no tabata tin un maneho sostenible y e ta pidi e gobierno actual pa hiba un maneho berdaderamente sostenible pa tin un maneho di finanzas duradero.
El a señala cu e mesun gobierno anterior riba un Diahuebs Santo, na 2013, a firma un acuerdo cu tur hende a critica, den cual a compromete na trece cambionan pa structura e finanzanan publico.
Di 2013 pa 2017 a firma e acuerdo di trece un presupuesto balansa, y a acepta e Colegio di Curator pa duna nan conseho y yuda nan mehora e finanzanan publico.
Sinembargo, ora di topa e realidad Raad van Advies, na Augustus 2017 kiermen cuater luna pasa, a bisa bon cla cu e deal cu gobierno a firma cu Citgo tabata algo peligroso.
Nan a bisa cu 73 miyon florin lo drenta caha di gobierno, a base di locual tin den e settlement agreement. Pero Raad van Advies cu entre Augustus y September 2017 Citgo mester a cuminza opera, pero keto bay esey no a pasa.
RvA a adverti cu ta hopi riesgoso pa pone esaki riba presupuesto en caso cu nan no por cubri.
Ademas di esaki tin 50 miyon di belasting y 30 miyon di loonbelasting di Citgo cu tampoco a drenta caha di gobierno ni 20 miyon di BBO.


text:
Comentario
Un feliz dia pa cada un.
Campeonato di baseball AA tin cu para pa varios biaha na JLSP.
Motibo nan ta un tiki awa cu cai, futbol tin preferencia ariba baseball y tambe no tin hende cu pa prepara e veld pa wega nan.
Esaki ta e factor nan cu campeonato tin cu para cada rato.
Weekend tabata tin wega nan unda palo di gol ta ariba tereno.
Team nan ta presenta na veld pa prome e persona ta aparece laat pa sende e lusnan.
Ora esaki a yega, veld no a wordo drecha pa wega nan sigui.
Unda nos ta bai cu esaki nan djis pa no menciona mes mas punto nan.
Mantencionnan pa e stadion no ta wordo hasi manera debe ser.
Esaki ta djis un parti pero tin mas punto nan cu ta cabando cu animo di cada hungadornan pa cu baseball.
Un fanatico di baseball.


text:
“Señor ta mi wardador, mi n’tin falta di nada; Den cunucu di yerba berde, E ta ponemi sosega. E ta hibami na awa tranquil, pa mi bolbe hanja forsa. Salmo 23:1,2,3.
Cu inmenso dolor na nos curason, pero agradecido pa tur loke ela nifica pa nos den bida nos ta anuncia fayecimento inesperademente di:
Ricardo Marcelo Boekhoudt
Cariñosamente yama: “Caluchuchi”
Na nomber di su:
Yiunan: Gregory Boekhoudt, Reineta Boekhoudt y Victor Maxwell
Nieta y Nietonan: Joshua Dirksz, Jeremy Dirksz, Reina Rebecca Richardson, Jermay Dirksz y famia
Bisnieto: Jaylen Barry
Rumannan: †Enrique Boekhoudt y yiunan na St. Maarten, Aruba y Hulanda, Maria “Tesha” Wolf y esposo Rene Wolf y yiunan nan Hulanda, †Martinus “Tinchi” Boekhoudt y famia, Colastica “Lica” Boekhoudt y yiu Frenzie y señora y yiunan, Philomenra “Nena” Boekhoudt y yiunan, Gerald y Ernie y famia, Elena Boekhoudt y yiunan na Aruba, Curacao, Hulanda, Alfonso “Fong” Boekhoudt y yiunan Bita y Uranis y famia na Aruba y Bonaire, Juan “Juancito” Boekhoudt
Swa y cuñanan, Primo y Primanan, Subrino y subrina nan y demas famia nan na Curacao, Hulanda, Sint Maarten y Venezuela
Mihor amigo di cas: Rufino Kelly
Demas famianna: Boekhoudt, Roga, Maduro, v/d Berg, Geerman, Noguera, Hernandez, Bislick, D;irksz, Croes, Dorothal, Wolf, Naar, Medone, Kock, v/d Biezen, Frolijk, Briezen, Wernet, Quandt, Wever, Bertad, Vrolijk, Flaniging, Werleman, Lopez, Filiciana, Tromp, Herera, Cuba, Wieske, Rasmijn, Monart, Chin-A-Loy, Engelhart, Kelly, Lejuez, Ras, Stroop, Granston, Benett, Maxwell, John, Jacobs, Henriquez, Richardson y Wouters
Si en caso den nos tristeza nos por a lubida algún persona of famia, nos ta pidi nos mas sincero disculpa.
Acto di entiero ta tuma lugar Diahuebs 07 December 2017 pa 4or di atardi na Ad Patres Funeral Home y despues saliendo pa Santana Central na Sabana Basora. Nos defunto stima lo ta reposa for di 2or di atardi na Ad Patres.
Staff y personal di Ad Patres funeral home ta extende nos mas sincero condolencia na famia di e fayecido.


text:
ORANJESTAD (AAN)—E aña aki tambe, Colegio Cristo Rey situa na Brazil, a bolbe organiza diferente actividad pa su alumnonan y Diasabra tabata e dia pa e asina yama fun walk y run. Akinan e alumnonan a haya e oportunidad di tene curpa den un tiki mas condicion, participando na e caminata y coremento aki.
Claro cu tabata tin varios mayor cu tambe a participa, hunto cu e docente nan. Prome cu henter e asunto di caminata y coremento aki a tuma lugar, tur presente a haya un chens un rato pa cuminsa calenta, cu poco ehercicio di zumba.
Un palabra di pabien na ta bay na tur esnan cu a tuma parti na e caminata y coremento aki.


text:
-
Contact
- lionel_326@hotmail.com
Di e forma aki bo por kambia un hòmber muheriego!
Reading Time: 6 minutes
Dikon hende muhé gusta skohe hòmbernan muheriego pa despues ke purba kambia nan?
Pero esaki ta posibel?
Kon bo ta kambia un hòmber ‘Player’?
1. E ke
Nos konfliktonan ta basá riba nesesidatnan sikológiko di nos mente inkonsiente. E nesesidatnan aki ta bira konflikto ora nos mente konsiente tin otro plan. Por ehèmpel, un hende ta huma pa satisfasé su nesesidat sikológiko di su mente inkonsiente. Pero e mente konsiente sa ku humamentu ta malu pa su salú. Kua ta gana awó? E mente inkonsiente usualmente ta gana, pasó e ta super mas poderoso ku esun konsiente. Loke nan ta yama ‘will power’ (forsa di boluntat) ta sinta den bo mente konsiente. Pero si bo nesesidat inkonsiente ta hopi grandi, e nesesidat ei ta kome bo ‘will power’ i kou e manera wesu di ‘Kentucky Friend Chicken’. Lesa mas di esaki den mi buki ‘Niun Pátaka‘. Esaki no ta nifiká ku ta imposibel pa gana bo mente inkonsiente, solamente ku e ta tuma hopi forsa di boluntat i trabou konstante. Tin okashonnan ku ta terapia bo tin ku bai. Hipnoterapia ta e estilo di terapia perfekto, anto kere mi ku tin ora lesamentu regular (riba e tema), tambe ta yuda. E por yuda resolvé konfliktonan entre bo mente konsiente i mente inkonsiente. Bo tin ku lesa kos na tinu si!
Bo tin un hòmber muheriego ku bo tin gana di kambia pa asina e tin bista i wowo pa abo so? Bo sa ku e ta kana ‘flirt’ i sèks ku diferente muhé i bo ke p’e stòp di hasi esaki? E tin yen maña i triki ta uza pa konfundí bo ya asina e por saka benefisionan ku e ta deseá for di bo i bo ke p’e stòp di hasi esaki?
Den e artíkulo “Komprondé e sikologia di un hòmber òf un muhé ‘player’” mi a splika dikon sierto hendenan tin komportashon di ‘Player’. Pero mi ta haña diferente hende muhé ta puntra mi “ kon mi ta hasi kambia e hòmber?”. E pregunta aki ta komprendibel. Kisas nan ta den relashon ku un hòmber ‘player’, i nan no ke tèrminá e relashon pa bai buska un otro. Kisas nan ta sinti ku ta e hòmber ei nan stima, i ku no tin niun otro manera e. ‘En todo caso’, no preokupá. Mi ta bai siña bo kon ta kambia un hòmber asina stap pa stap!
Hòmber muheriego ta loke nan ta yama un ‘Player’. Un hòmber ku ta hunga ku sintimentu di hende muhé pa su benefisionan. E benefisionan aki usualmente ta seksual, pero nan por ta otro kos tambe. (Tin hende muhé ‘player’ tambe ku ta básikamente hasi meskos ku loke e ‘player’ maskulino ta hasi, pero pa propósito di e artíkulo aki mi lo konsentrá solamente riba e ‘player’ maskulino’.) Nan ta namorá bo uzando diferente táktika ku nan tin di naturalesa, pues no ta skol di ‘Don Juan’ nan a bai pa siña esaki, pero e efekto di nan táktikanan ta funshoná perfektamente na nan benefisio.
Un di e táktika ku nan ta uza ta konfushon. Pensa ku mi un ratu: Kiko bo ta pensa ariba ora algu ta konfundí bo? E kos ku ta konfundí bo ei ta laga bo na pas? Usualmente ora bo ta konfundí bo ta keda pensa riba e loke ta konfundí bo inkonsientemente, pasó bo mente ke resolvé un pùzel i miéntras e no resolvé, e no ta laga bo na pas. Bo por purba skohe pa no pensa ariba, pero no ta algu ku bo por evitá fásilmente. Pues si bo ta den un relashon ku un hende konfundí, den sentido ku e no sa ken e gusta òf ki baina e ke, òf e hende ta bezig ta konfundí bo konsientemente, miéntras ku e no ke òf no ta rekonosé bo komo e persona ku e ta den un relashon figo kuné, bo por konsiderá ku e persona aki por ta bezig ta ‘play’ bo.
Dikon hende muhé gusta skohe hòmbernan muheriego pa despues ke purba kambia nan?
Bo ta kòrda den ‘Kibra Hacha’ mi a splika ku un di e motibunan ku un hòmber ta kòrta orea ta pa stimulá su outo-estima? Hende muhé tambe ke stimulá nan outo-estima, i hopi bia nan ta hasi esaki dor di tuma retonan den bida manera logra kambia un hòmber. (Aparte di kumpra yen sapatu ku ‘handbags’ ku nan no tin mester.)
Kon abo lo sinti bo, si bo logra kue un hòmber ‘player’ i hasié un hòmber di famia, ku ta stima su yunan, stima su muhé, pone bira hòmber di kas, baidó di misa èts. ? Lo bo sinti bo great òf no? Esaki lo stimulá bo outo-estima i konfiansa propio.
Pero esaki ta posibel?
Un hòmber ‘player’ tin un motibu ku e ta kana ‘play’ hende muhé. E motibunan por ta diferente i den e artíkulo ‘Esaki t’e motibunan ku ta hasi difísil pa un hòmber ta fiel‘, mi a menshoná diferente di e motibunan aki. E motibunan ta originá di su mente inkonsiente kual ta algu ku e no tin dominio riba dje (ainda). E ta meskos ku un hende ku ta huma sigaria. Tin di nan ke stòp, pero e úniko motibu ku nan no a stòp ainda, ta pasó nan no por. Nan tin un konflikto entre nan mente konsiente i nan mente inkonsiente. Den mi buki ‘Niun Pátaka’ mi a splika mas detayá kon konflikto ta originá den hende su mente.
Kon bo ta kambia un hòmber ‘Player’?
Masha fásil mes. Konsiderá kon difísil ta pa bo kambia bo mes, i lo bo ripara kon difísil ta pa bo kambia un hòmber muheriego. Si bo no a komprondé e frase ei, laga mi pone mas fásil p’abo: BO NO POR!
E hòmber muheriego lo kambia di su mes dia ku:
1. E ke
2. E bira konsiente di kiko ta su konfliktonan
3. E resolvé su konfliktonan
Bo por yud’é kambia si e ke, pero si e mes no ke, benta sèrbètè blanku den rin numa. E mihó kos ku bo por hasi ta dediká tempu na abo mes i purba na saka afó dikon bo ta sinti bo atraé na hòmbernan muheriego. Si ta pa bo por stimulá bo outo-estima i konfiansa propio, mihó bo buska otro maneranan ku bo por hasi esaki. Tene kuenta ku esaki ta un sintimentu ku ta bin abase di bo kerenshanan. Pues básikamente bo tin ku traha riba bo mes. Siña konosé bo mes, kiko bo ke, kiko bo no ke, kiko ta bo nesesidatnan realístiko, i kambia e nesesidatnan irealístiko.
Nos konfliktonan ta basá riba nesesidatnan sikológiko di nos mente inkonsiente. E nesesidatnan aki ta bira konflikto ora nos mente konsiente tin otro plan. Por ehèmpel, un hende ta huma pa satisfasé su nesesidat sikológiko di su mente inkonsiente. Pero e mente konsiente sa ku humamentu ta malu pa su salú. Kua ta gana awó? E mente inkonsiente usualmente ta gana, pasó e ta super mas poderoso ku esun konsiente. Loke nan ta yama ‘will power’ (forsa di boluntat) ta sinta den bo mente konsiente. Pero si bo nesesidat inkonsiente ta hopi grandi, e nesesidat ei ta kome bo ‘will power’ i kou e manera wesu di ‘Kentucky Friend Chicken’. Lesa mas di esaki den mi buki ‘Niun Pátaka‘. Esaki no ta nifiká ku ta imposibel pa gana bo mente inkonsiente, solamente ku e ta tuma hopi forsa di boluntat i trabou konstante. Tin okashonnan ku ta terapia bo tin ku bai. Hipnoterapia ta e estilo di terapia perfekto, anto kere mi ku tin ora lesamentu regular (riba e tema), tambe ta yuda. E por yuda resolvé konfliktonan entre bo mente konsiente i mente inkonsiente. Bo tin ku lesa kos na tinu si!
Un hende ku no siña konosé su sikologia personal lo hasi hopi kos ku e no por splika dikon e ta hasié. Miéntras e no sa dikon e tin sierto komportashonnan e lo no por kambia nan tampoko. Konosementu di e sikologia humano ta importante pa bo desaroyo. P’esei mi a skibi e bukinan ‘Kibra Hacha’ i ‘Niun Pátaka’, kual lo siña bo konosé i komprondé mas di bo komportashon i di e hendenan rondó di bo!
Awor ku bo sa esaki, ainda bo ta bai sigui gasta bo tempu pa kambia un hòmber? Laga mi sa, ya mi ta pidi nan pa skibi bo nòmber den ‘Guiness Book òf World Records’ komo e persona mas kabes duru ku m’a yeg’i konosé!
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article hold copyright by their respective authors. I’m not the owner nor do I hold copyright on these images. I just needed the image for illustration.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
Barranquilla2018News
Ruman nan Groters a start
Jordy y Patrick a cuminsa cu nan competencia na Barranquilla
Despues cu diabierna Aruba a logra su prome medaya den e deporte di natacion. Awe a toca turno na e ruman nan Groters. E prome pa mira accion tabata Jordy Groters den 100m pecho, di cual el a termina na di 4to lugar cu un tempo di 1:04.27 y ta clasifica asina pa e B Finale. Algun rato despues Patrick Groters tabata cla pa drenta piscina den 200m combina, cu e ta termina cu un tempo di 2:05.08 y kedando na segundo lugar den esaki. Cu esey Patrick ta logra un spot den e Final.
Ambos atleta lo mira accion un biaha mas awenochi, na momento cu e round final inicia pa 7’or di anochi.


text: Brazil Jrs vs Sporting Div 1 Grupo B Brazil Jrs ta gana Sporting 5-0 Division uno. Diahueps 12 di april 2018 a tuma lugar den Stadion Frans Figaroa na noord e wega entre Brazil Jrs equipo cu ta comandando Division 1 Grupo B contra di Sporting cu ta na di 3er lugar riba e standing. Den e prome 45′ nan di wega mester bisa e equipo di Brazil Jrs hungando un futbol riba velocidad hopi halto a sa di domina e wega creando algun bon oportunidad pa habri e marcador. Na di 6′ di wega caminda Brazil Jrs ta haja un tiro di skina y cu un cabesaso di Randolph Werleman #21 ta score pa bai ariba 1-0. Riba un atake di Brazil Jrs Franklin Ortiz #10 na di 14′ di wega ta manda un fusil caminda e bala ta dal bow di e lata horizontal pa bai pega den net, pero linesman tabata tin e bandera na laira caminda cu refree ta pita offside. Na di 27′ di wega Owen van der wijne #9 y Capitan di e equipo di Brazil Jrs ta score pa bai ariba 2-0. Brazil Jrs ta sigui pone preshon riba e arco di Sporting y ta e hoben Brian Dorothal #17 ta amplia e score na 3-0 na di 40′ di wega. Den e prome 45′ nan di wega Brazil Jrs a sa di domina e wega creando hopi oportunidad y ta score no menos cu 3 gol , e equipo di Sporting a crea algun oportunidad pero no peligroso y no por a habri e marcador pa nan equipo. Den e segundo parti di wega Brazil Jrs a haci algun cambio caminda cu nan ta sigui hunga un futbol rapido creando bon oportunidad y tabata na di 67′ di wega Etienne De Windt #16 ta score pa Brazil Jrs bai ariba 4-0. Brazil Jrs ta sigui preshona y e Capitan Owen van der Wijne #9 ta score su di dos gol di e anochi na di 83′ di wega pa bai ariba 5-0. Sporting ta crea algun atake pero no por logra habri e marcador y ta cai venci cu e score 5-0. Mester bisa aserca un wega cu a wordo bon dirigi pa e trio arbitral caminda no a saca ningun kaarchi.


text:
BUSKEDA PA PARTNER STRATEGIKO TA KANA SEGUN PLAN, KU ESFUERSO DIRIGI RIBA PONE REFINERIA BEK DEN OPERASHON I RUMBO PA UN FUTURO SOSTENIBEL
Willemstad- Tur esfuerso di Refineria di Kòrou (RdK) ta konsentrá pa konkretisá e buskeda pa un partner stratégiko pa nos refineria despues ku e aktual kontrakt ku PDVSA kaba. Na mes momentu ta hasiendo lo máksimo pone nos refineria bèk den operashon riba termino korto. E proseso pa buskeda pa un partner pa yuda den mantené nos refineria operashonal, riba termino korto, ta kandando di forma fruktifero i promé ku fin di òktòber por anunsiá na komunidat ta kua ta kompania ku lo proponé na PDVSA pa asistí den mantené nos refineria habri te ora ku e aktual kontrakt terminá. Banda di esei mester bisa ku entretantu no ménos ku 30 kompania, inkluso PDVSA, a mustra interes pa ta e partner den maneho, operashon i modernisashon di nos refineria despues ku e kontrakt aktual terminá na fin di 2019.
RdK entretantu a skoh’é, basa riba e informashon risibi di e kompanianan aki, 10 kompania ku kua ta hibando e kombersashonnan pa skrutiná nan kredenshal i kapasidat.
Bal informá ku Refineria Isla aktualmente ta kompliendo kabalmente ku su obligashon pa loke ta e lease fee i pago na su personal i a informá RdK ku a asina e planta di CRU i demas plantanan di Refineria Isla mes ta kla pa drenta operashon lo por kuminsa spera petroli pa refinaá den nos refineria. E terser partido, pa yuda riba término kòrtiku, ku RdK ta finalisandó e proseso di buskeda pe, lo por hunga un ròl importante den esaki.
Na komienso di aña RdK, unabes Gobièrnu a enkargá RdK ku e buskeda pa un partner strateégiko, a bin ta traha diligentemente pa logra realisá esaki riba un termino mas kòrtiko pero na un forma responsabel. Profeshonalnan di RdK, asisití pa ekspertonan di IHS Markit, a deliñeá un trayekto “Proyekto Arawak” pa yega na un partido ku riba termino por yuda pa optimalisá funshonamentu di nos refineria i un trayekto pa buska un partner pa manehá, modernisá i operá e refineria despues di 2019. Basá riba e eksperensha te awor por bisa ku tin bon apetit pa nos refineria i konstatá tambe ku beneplásito ku tur kos ta kanando sigun skema te ku pa fin di òktòber por anunsiá e potenshal terser partido ku lo por yuda den optimalisá operashon di nos refineria riba korto plaso. Ta premirá ku pa fin di aña of komienso di otro aña lo por indiká kua ta e kantidato ku RdK lo sigui negoshá kuné pa bira nos partner straégiko pa manehá i modernisá nos refineria pa e pròksimo 20 añanan.
RdK lo sigui tene komunidat altanto di e desaroyonan na rondo di e proseso importante aki. Ta un proseso mayoó, kompliká i ku ta eksiguí lo méhor di kada un di nos, na bienestar di henter nos komunidat.


text:
Djarason 4 di òktober 2017, Parlamentario Gisélle Mc William, hasiendo uso di su derecho di lei di inisiativa, a presentá un proyekto di lei na Parlamento enkuanto bienestar di animal.
Animalnan ta hunga un rol importante den komunidat. Henter mundu tin o sea direktamente òf indirektamente di haber ku animal. Bienestar di animal ta importante pa tur esunnan ku ta stima animal i ku tin animal na kas. Pa e grupo ku no tin animal na kas y pa sosiedat den su totalidat, animalnan, aunke kisas ménos importante, tambe ta importante.
E motibu ku a bin ku e lei aki ta pa atribuí na e balor intrínsiko di animalnan na Kòrsou i asina rekonosé e outoestima di kada animal, komo un ser bibu ku nesesidat pa kuido. Esaki lo duna un balor propio na animalnan, sin ku esaki ta dependé di e huisio di balor di e ser humano. For di e pensamentu aki e ser humano no tin derecho di violá ni e forma ni e espasio di bida di animalnan i tampoko pa ekstinguí e diferente sorto di animalnan.
Alabes tin vários motibunan pa introdusí un lei ku ta protehá animalnan. E proyekto di lei aki ta menshoná algun:
-motibunan ekonómiko;
-seguridat den tráfiko;
-pa kontrarestá krímennan violento den promé etapa. Investigashonnan a indiká ku ta eksistí un konekshon indiskutibel entre delitonan di violensia, manera violensia doméstiko di un parti i di otro parti abuso i negligensia di animalnan.


text:
InmodestiaInmodestia tiene 10 letras
Definición de inmodestia aquí
Resultados de búsqueda:
Resultados de imágenes:
Youtube: inmodestia
Nube de palabras :
- inmodestia unmodestia jnmodestia knmodestia onmodestia 9nmodestia 8nmodestia ibmodestia immodestia ijmodestia ihmodestia innodestia inkodestia injodestia inmidestia inmkdestia inmldestia inmpdestia inm0destia inm9destia inmosestia inmoxestia inmocestia inmofestia inmorestia inmoeestia inmodwstia inmodsstia inmoddstia inmodrstia inmod4stia inmod3stia inmodeatia inmodeztia inmodextia inmodedtia inmodeetia inmodewtia inmodesria inmodesfia inmodesgia inmodesyia inmodes6ia inmodes5ia inmodestua inmodestja inmodestka inmodestoa inmodest9a inmodest8a inmodestiz inmodestis inmodestiw inmodestiq


text:
City Inspector Marlon Peters:
ORANJESTAD (AAN) – Inspector sr. Marlon Peters, Hefe di Buro City Inspector, den entrevista cu Matutino DIARIO a referi na e bendemento di clapchi y control cu e comision ta haci tocante esaki, pa garantiza seguridad pa e consumidornan na un maximo posible.
City Inspector a menciona cu de vez en cuando e comportacion di esnan cu ta bende clapchi y esnan cu ta cumpra, ta laga di desea. Pero e aña aki e Comision cu ta haci control, conhuntamente cu Cuerpo Policial, y demas instancianan a haci un bon trabao.
Inspector Peters tambe a haci control y el a comenta cu ora e bendedornan ta wak e auto di City Inspector nan ta para riba nan tenchi y ta core saca nan vergunning, kiermen nan ta conciente y educa pa mustra e documentonan concerni y demas rekisitonan manera aparato pa paga candela, etc. Leu leu por tin un cu ta reta autoridad, pero en general tur cos a bay bon.
BO TA FIESTA FIN DI AÑA BAND’I LAMA?
City Inspector ta dirigi tambe palabra na esnan cu den fin di aña ta tira clapchi y ta laga sushi atras, y vooral esnan cu tin e custumber di bay pasa den grupo na cant’I lama bay sinta bebe, pasa un atardi dushi cu famia y/ of amigonan.
Tin algun di e gruponan aki ta bebe bay goal, haci un tiki fastioso, y laga tur e sushedad benta eybao pa, supuestamente, Serlimar, Ecotech of cualkier otro hende bin piki e sushi aki.
“Mi ta pidi encarecidamente. Shonnan tende, abo a fiesta eyfo, abo a bay eynan, pasa dushi. Lekker no? OK. Ruim op. Recoge e sushi hinke den saco, pone den bo pickup of baul di auto y bay tire afo. No lague eynan pasobra e ta plama riba beach, den lama, etc. Turistanan ta wak esaki y ta bisa cu pueblo di Aruba ta porco, sushi. NO! Ora bo ta bay cant’I lama fiesta piki bo sushi. Bo a haye limpi, lague limpi, Esey mi ta pidi un y tur, pa tene Aruba limpi!” City Inspector Marlon Peters a enfatiza.


text:
Osama bin Laden
Osama bin Laden (Arabico: أسامة بن محمد بن عوض بن لادن, ʾOsama bin Mohammed bin Awad bin Laden; nace dia 10 di maart 1957 – fayece dia 1 di mei 2011) tawata e fundado al-Qaeda, responsabel pa e atake di 11 di september na Estatos Unitos y varios ataca contra obheto civil y militar. E tawata miembro di famia rico di Saudi Bin Laden.
Osama bin Laden tawata den un lista di investigacion di Federal Bureau of Investigation (FBI) di Ten Most Wanted Fugitives y Most Wanted Terrorists pa su envolvimento di atentado terorista na embahada di Merca den 1998.
For di 2001, bin Laden y su organisacion tawata e meta grandi pa War on Terror Mericano. Ta bisa cu e tawata scondi entre e frontera di Afghanistan and Pakistan su Federal Administracion Tribal Area hunto cu e lidernan di al-Qaeda, sinembargo e tawata scondi den un mansion grandi y luhoso na Abbottabad, Pakistan.
Varacion den su nomber[editá | editá fuente]
bin Laden, su nomber tawata frecuentemente fia manera "Osama bin Laden." E FBI y e CIA, asina manera otro agencia gubernamental di Merca a uza manera "Usama bin Laden" of "Usama bin Ladin", cu tur dos por wordo abrevia manera "UB." Menos comun ta "Ussamah bin Ladin" y "Oussama ben Laden" den medio di comunicacion den Frances. Otro manera di skirbi ta "binladen" of, uza pa su famia den West "binladin." E ortografia cu "o" y "e" ta bin di un pronunciacion influencia Persa uza den Afganistan, unda bin Laden a pasa hopi aña eynan.
Convencion Arabico linguistico ta wordo referi manera "Osama" of "Osama bin Laden," no "bin Laden" su so, manera "bin Laden" ta un patronimico, no un fam di manera occidental. Den su forma amplia ta nifica "Osama, yiu di Mohammed, yiu di 'Awad, yiu si Laden."
E admiradonan di bin Laden ta referie pa diferente pseudonimo y nomber di cariño manera: The Prince / al-Amir, the Sheikh, Abu Abdallah, Sheikh al-Mujahid, the Lion Sheik, the Director.
Morto[editá | editá fuente]
Dia 1 di mei 2011, bin Laden a wordo mata den un operacion haci pa U.S. Navy SEALs team y Central Intelligence Agency.


text:
CEDE Aruba ta pospone e “VOLUNTEER OF THE YEAR AWARD CEREMONY”
Manera Gobierno a anuncia recientemente den medianan di comunicacion, diaranzon, dia 6 di December a wordo proclama como dia nacional di luto. Esaki en conecion cu e entiero di e dos muchanan Rishandroh Richard Anastacia y Roshandrick Eugene Frans, cu a fayece recien den circumstancianan hopi tragico.
Despues di a evalua e desaroyonan aki, CEDE Aruba ta informa tur organisacion y boluntario cu nos ta pospone e VOLUNTEER OF THE YEAR AWARD CEREMONY. Nos ta haci peticion na tur organisacion pa informa boso boluntario di aña. Asina tur organisacion y persona cu ta desea esaki por atende e entiero.
E VOLUNTEER OF THE YEAR AWARD CEREMONY lo tuma lugar dia 11 di januari 2018. CEDE Aruba ta pidi tur organisacion pa marca e fecha alvast den e agenda di 2018. Den e dianan aki lo informa tur organisacion cu mas detayes.
Directiva y bureau di CEDE Aruba ta extende su palabranan di sincero condolencia na e famia di e dos mucha hombernan Rishandroh Richard Anastacia y Roshandrick Eugene Frans.


text:
Honda CRV a bolter den e bochtnan di caminda di tera na Santa Cruz, varios mucha a resulta herida.
Diabierna mainta a drenta informe di un accidente cu varios mucha herida riba e caminda di santo pariba di Maiky's bay nort na Santa Cruz, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e chofer di un Honda CRV a bolter y den e auto algun mucha a resulta herida. Na yegada di e ambulans nan a atende tur e muchanan cu tabata den e vehiculo. Ta trata aki di un dama y 4 mucha cu tabata den e vehiculo. E mayornan mes a keda di hiba e muchanan dokter despues di e revision di e personal di ambulans.


text:
ORANJESTAD, Aruba - 21 di oktober, 2016: E ciudad di Carilo, Argentina lo host e aña aki e Campeonato Panamericano de Ajedrez Amateur 2016, e dianan 25 pa 30 di oktober proximo. Mirando e interes grandi pa cu e torneo aki, Aruba tambe lo forma parti di e torneo Panamericano amateur y lo wordo representa pa dos atleta di ajedrez cu ta Angelo Franken y Octavio Croes kendenan lo participa den e categoria Sub-2000.
ORANJESTAD, Aruba - 14 di oktober, 2016: E dianan 7,8 y 9 di oktober a tuma luga e competencia equestre internacional "Inter Curacao" na Parke Hipiko Zapateer na nos hermana isla Corsow. Aruba tambe a forma parti di e evento internacional aki unda nos a wordo representa door di diferente amazona y jinetenan den tur edad. Mester bisa cu e delegacion di Aruba a consisti di Genesis Pietersz, Zoey Arends, Nina van Romondt, Noelani Figaroa, Willem Werleman, Shayna Werleman y Dwayne Chirino.
Oranjestad, Aruba - 8 di oktober, 2016: Recientemente e tenista Kevin Yarzagaray a biaha pa e pais di Merca, estado Florida unda e la sigui cu un campo di entrenamento. Probechando di e dianan di vacacion escolar, e federacion di ALTB a manda e hoben Yarzagaray pa asina e atende e campo aki cu tabata uno masha importante pa loke ta e wega di e hoben Yarzagaray.
Torneo Internacional di baseball veterano cuarenta plus 14to Uniendo Naciones Serie del Caribe na Aruba
ORANJESTAD, Aruba - 14 di oktober, 2016: E organisacion encarga cu e baseball veteran na Aruba esta Baseball Clasico 40+ ta organisa den e weekend aki e torneo internacional di baseball veterano 14to Uniendo Naciones Serie del Caribe na Aruba cu lo conta cu participacion di ekiponan procedente for di e paisnan di Corsow, Colombia y Aruba. Pa loke ta e participacion di Aruba nos tin cu menciona cu lo tin dos ekipo cu lo defende e colornan di nos bandera. E weganan lo tuma lugar diabierna, diasabra y diadomingo den Stadion Nadi Croes/Crismo Angela na Sta. Cruz y Joe Laveist Ballpark na San Nicolaas.
ORANJESTAD, Aruba - 7 di oktober, 2016: E dianan 10 pa 13 di October proximo lo tuma lugar na Corsow e Dutch Caribbean Fencing Championship 2016, cu lo conta cu participacion di Corsow y Aruba. E compleho deportivo na Brievengat lo fungi como e cas pa e competencia internacional di esgrima. Scherm Amateur Bond Aruba tambe lo forma parti cu un delegacion di grandi atleta den e magno evento aki. Nos atletanan lo competi den e tur tres di e asina yama “wapen” esta floret degen y sabel.


text:
Oranjestad - Ta duna mi un satisfaccion enorme pa contribui cu un tiki alegria pa nos muchanan. Ayera riba Dia Internacional di Mucha, Prome Minister Evelyn Wever-Croes acompaña pa Minister Plenipotenciario Guillfred Besaril, a bishita “Kinderafdeling” na Hospital.
Aki personal di Hospital y di “Kinderafdeling” tabata spera e Ministernan na entrada di Hospital pa despues guia nan na e “afdeling” na prome piso.
Riba su bishita na nos muchanan den hospital, Prome Minister a expesa lo siguiente:
“Awe riba Dia Internacional di Mucha nos a scohe pa bishita nos muchanan cu ta malo den hospital pa asina trece un regalito pa nan y alegra nan dia riba e dia importante aki. Nos a saluda y papia un rato cu mayornan pa asina nan conta nos tocante nan yiu como tambe con nan ta haya e trato di cuido den hospital”.
Prome Minister a bisa cu esaki tabata su prome bishita den e parti nobo di hospital y a expresa cu esaki ta sumamente bunita, amplio y multi functional na unda trahadornan tin mas espacio tambe pa traha. Y mas importante ta cu e mucha cu ta wordo tuma den hospital por sinti’e mas comodo durante su estadia na hospital.
“Mi ta hopi impresiona cu e “afdeling” aki. Door di situacion familiar mi mes ta bishita “kinderafdeling” mas biaha den e edificio biew cu ta hopi mas chikito. E edificio nobo ta hopi mas amplio y ta notabel cu hendenan ta traha cu hopi mas gana y cu un dedicacion enorme y mas agradabel”.
Prome Minister Evelyn Wever-Croes a remarka cu e muchanan a keda hopi contento cu e regalito y cu su bishita.
“Despues di pasa dianan of te hasta simannan den un camber na hospital, e muchanan ta cuminsa fada. Y un bishita asina y un regalito chikito ta haci nan contento. Y na final di dia, esaki ta yena mi cu satisfaccion cu mi por contribui na alegria di nos muchanan”.


text:
Willemstad - Djasabra 28 di òktober 2017, alrededor di 23.45 or di anochi, sentral di polis a dirigí un patruya riba Rooseveltweg kaminda tabata tin dos persona drumí abou riba kaminda.
Na e sitio en berdat polis a bin topa ku un dama i un hòmber drumí abou ku herida na nan kurpa. For di un investigashon preliminar ku polis a realisá na e sitio nan a komprendé ku e dama víktima ta shòfur di un bus. Na momentu ku e la bai kobra un pashero ku a baha for di su bus sin paga a start un diskushon entre e kompañero di e dama -ku tambe tabata den e
bus- ku e pashero enkestion.
Durante di e diskushon aki e pasahero a propiná e kompañero di e dama un hinká na e banda robes di su hep. E dama shòfur di e bus na e momentu ei a tira un opheto di heru riba e pashero ku no a aklansé. E pashero a kwe e opheto aki i tiré bek riba e dama i esaki a alkansá e dama na su kara.
Despues di su akto e pasahero sospechoso a kore bai for di e sitio. Testigunan a siguí su tras pero a pèrdé den e kayanan di Sta Maria. Ambulans ku a presentá na e sitio a transportá ambos víktima pa Poliklínika di SEHOS.


text:
MOSCU, Rusia- Venezuela, declara den default parcial pa varios agencia di calificacion di risico, diaranson a firma na Moscu un acuerdo pa restructura un credito di 3 biyon dollar cu a wordo otorga na dje door di Rusia na 2011, según AFP a informa. “E debe cu Rusia a wordo refinancia, esey kiermen cu a modifica e condicionnan di pago pa haci esaki mas optimal”, según fuentenan diplomatico Venezolano. Den un comunicado, e Ministerio Ruso di Finanzas a informa tambe ribe e firmamento di e restructuracion di e debe Venezolano di 3.150 biyon dollar.
“Ministerio di Finanzas di Rusia a informa ariba e firmamento di un protocol intergubernamental cu ta anticipa e restructuracion di e debe di Venezuela cu Rusia”, e texto ta bisa. El a agrega cu e suma total di e debe consolida ta duna un termino di 10 aña pa paga. E acuerdo a wordo firma door di e minister di Economia y Finanzas, Simon Zerpa y e titular di Agricultura, Wilmar Castro Soteldo. Anteriormente, e minister di Finanzas Ruso, Antón Siluanov, a anuncia cu Caracas a acepta tur e condicionnan di refinanciacion ofreci door di Moscu. Mester corda cu , Venezuela ta pasando door di crisis economico profundo y el a drenta den un default parcial despues di no a paga 200 miyon dollar na bondnan global, según e calificacion di Standard & Poors, cual ta menasa den desencadena un incumplimento di pago di su debe externo grandisimo.
“Nos a baha dos calificacion pa ‘D’ y nos a baha e calificacion di e debe soberano den placa stranhero a largo plaso pa ‘SD’ (default parcial)”, S&P a indica den un comunicado. E rebaho di e calificacion a bin horanan despues di un reunion dialuna entre gobierno di Nicolas Maduro y creditronan, na kende e no a ofrece, manera tabata wordo spera, un plan concreto pa renegocia e debe soberano y esun di e petrolera estatal, PDVSA, cual ta yega na mas o menos 150 biyon dollar total.
Diaranson, otro di e paisnan cu Venezuela debe, a sigura cu e ta den condicion pa negocia e debe. “Nos ta convenci di cu e gobierno y e pueblo Venezolano tin e capacidad di gestiona di manera apropia su mesun asuntonan, incluso su problema di debe”, Geng Shuang, vocero di e Ministerio Chines di Relacionann Exterior, a bsia. Aunke cu e debe di Venezuela ta 150 biyon dollar, 28 miyon ta cu China, e gigante Asiatico a sigura cu “actualmente, e cooperacion entre China y Venezuela den materia di financiacion y riba otro terenonan ta desaroyo normalmente”.


text:
News
Oranjestad, Aruba – 5 di juni, 2018: Lucky Bini Bini a bende e numbernan di suerte na Roelito y asina e la gana 10 mil florin. Roelito a hunga su numbernan cu e wega Big 4. E numbernan cu e la cumpra tawata 1705 y riba 18 di mei e la gana 10 mil florin cu Big 4. E premio a wordo buska na oficina di Lotto, na Paardenbaaistraat 10. Lotto ta felicita e ganado cu su bunita premio!
ORANJESTAD, Aruba – 1 di juni, 2018: Lotto, e loteria di Aruba a entrega un premio di e bunita suma di Afl. 62.000,- na un solo ganadora, esta un fiel hungado di weganan di Lotto, Lourdes H. E la gana e jackpot di Lotto Di Dia di 9 di mei, 2018. Lourder a cumpra diferente combinacion di number y a gana cu 04-07-11-12-25, cual e la cumpra na Sunrise Lottery.
ORANJESTAD, Aruba – 24 di mei, 2018: Dialuna 7 di mei, 2 ganado di Zodiac cu a gana cu e mesun number a presenta pa cobra nan premio di Zodiac. Cada un a gana durante e sorteo di 5 di mei. Ta trata aki di R.C, cu a gana AFl. 12.500,-, y Sixta cu a gana Afl. 25.000,-. Un a cumpra su numbernan di suerte na Orbit Lottery y e otro ganadora na Victoria Lottery. Lotto ta felicita tur dos cu nan tremendo premionan!
ORANJESTAD, Aruba – 31 di mei, 2018: James a pasa busca su premio riba e mesun dia cu e la gane. Esaki ta solamente possible cu sorteo di weganan di 4 cifra di Lotto cu ta tuma luga tur merdia. E premio ta 20 mil florin y a wordo gana na Elsa’s Lotto Playa. Numbernan ganado tabata 6966 pa wega di Catochi Merdia. James ta bai hiba su famia un tremendo vakantie, e la laga sa.
ORANJESTAD, Aruba – 23 di mei, 2018: E hungado Hector M. a hunga numbernan 2829 cu signo Aries, a inverti just 50 cent, y a gana 12.500 florin. E la cumpra su numbernan na Djucu Mega Lottery. Mas cu claro e tawata hopi contento ora el a pasa cobra su check na oficina principal di Lotto, na Paardenbaaistraat 10.
ORANJESTAD, Aruba – 30 di mei, 2018: Comienso di luna Zodiac a parti un tremendo premio di 125.000 florin na Johanna R., cu a inverti 5 florin den 1 solo number pa e sorteo y a gana tambe. Johanna cumpra su numbernan di suerte na Big Ten 5. Algun dia despues e la pasa buska e gran premio na oficina principal di Lotto, E Loteria di Aruba na Paardenbaaistraat 10, Oranjestad.
ORANJESTAD, Aruba – 22 di mei, 2018: Ora bo dia di suerte yega, no tin duda cu ta pa bo e la yega. Ashline a pasa Lucky Trailer y a cumpra diferente numbernan. Esun cu a sali ganado ta 6453 signo Leo. E la inverti solamente un suma chikito di 50 cen na e numbernan cu a sali y asina a resulta e feliz ganado di 12.500 florin. Zodiac ta haci otro hungado un feliz ganado. Hopi pabien!
ORANJESTAD, Aruba – 30 di mei, 2018: Den e di dos siman di luna, e wega Big 4 Merdia, a haci entrega di un bunita premio di 10 mil florin, cu a bai pa Juan G.R.. E la cumpra diferente combinacion di number, na Tele Uno II, pero esun ganado a resulta: 2154 Pick 4.
ORANJESTAD, Aruba – 19 di mei, 2018: Zodiac a parti otro premio di Afl. 12.500,-, y e biaha aki na meneer H.E. Ibarra. E la cumpra 50 cent na combinacion di number 6453 cu signo Leo y a bira un ganado. Riba 7 di mei e la pasa Oficina principal di Lotto, na Oranjestad, pa reclama su premio. E la cumpra su ticket di suerte na Indio Stewart Lottery Sta. Helena.
ORANJESTAD, Aruba – 25 di mei, 2018: Riba 24 di april Maggy H. a gana 77 mil florin! Dos siman pasa e la pasa cobra su premio na oficina principal di Lotto. E la cumpra 1 combinacion di number pa e sorteo di Lotto Di Dia y su combinacion di number, 11-14-21-23-27, a sali esun ganado.
ORANJESTAD, Aruba – 17 di mei, 2018: Lotto, E Loteria di Aruba a entrega un otro premio di 12.500 florin, di e wega Zodiac Merdia, na Maria cu a hunga su numbernan di suerte, 1010 cu signo Libra, na Indio Stewart Lottery San Nicolas. Masha pabien na e feliz ganadora.


text:
SANTA CRUZ – A tuma cinco wega pa dicidi cua ekipo lo bira Campeon di Aruba y na final Aruba North Little League ta sobrevivi bataya y ta gana guerra. Nan a sa di gana nan prome partido tras bon pitcheo di Milangelo Richardson. Bira perde e di dos partido por medio di un wega perfecto tira pa Devyan Dyal. Logra bounce back y gana cu nan astro pitcher Jonathan “Jojo” Torromeza, bolbe perde pa knockout y pitcheo di Dani Gomes y alfinal bira gana tras un bon actuacion di e pitcher Giomir Leocadia cu score di 9-1.
Awor North league lo bai representa Aruba na e Latinoamericano den Senior Division aya na Guayama, Puerto Rico den e dianan 15-25 di Juni proximo. Un pabien na e directiva di ANLL, na e fanaticonan, na e staff technico Manager Estefano Croes y coach Roderick Simon y mas cu tur cos pabien na e hungadornan cu a bataya.
Nos di Sports Zone Aruba kier a gradici e fanaticonan di baseball Little League na Aruba pa e gran support y e commentarionan ricibi, pa 5 dia largo nos a transmiti baseball te den bo hogar atravez di iTV Canal 49. Un danki special na e crew completo, Juancho Ridderstap, na Team Films Aruba y Ildemar Kock pa e sosten. Y na cada un cu a manda nan mensahenan y tawata den sintonia claba. Nos a logra trece e ambiente di baseball mas serca dibo.
Majan diahuebs e serienan di Little League ta cuminsa na Pos Chiquito Ballpark pa 4:30pm y pa 6:30pm lo start sali e interliga di e division di Junior League na Nadi Croes/Crismo Angela Ballpark na Santa Cruz.


text:
ORANJESTAD – E atleta di kickboxing Eyevan Danenberg ta gana Glory 51 Rotterdam Welterweight Contender Tournament! Danenberg ta gana dos pelea, prome contra Jimmy Vienot...
ORANJESTAD – E bringador di Kickboxing cu ta bringa bou di bandera di Aruba Eyevan Danenberg ta cla pa mira accion diasabra awor dia...
ORANJESTAD – E hoben Arubiano Denzel Dumfries awe ta logra jega na un stap mas serca di su sonjo. Despues di a...
ROTTERDAM – Neptunus e ekipo di softball damas di Rotterdam ta consisti di mescla di cultura, cual ta Arubiano (2), Antiyano (8)...
ORANJESTAD – Denzel Dumfries no ta desconoci na Aruba, Dumfries na Maart di 2014 a pone su mes riba mapa internacional ora...


text:
Via InfrAruba, e meldpunt nobo pa kehonan referente si den bo opinion bo a topa cu algo robes den nos infrastructura, nos di Inspection di Departamento Naturalesa y Medio ambiente a ricibi un keho. E keho tawata ariba un propaganda cu ta wordo publica pa un compania local di pest control encuanto nos Pega Pega. Ta asina cu ta menciona den e propaganda cu e pest control por yudabo caba cu e pega peganan door di spuit na bo cas.
Departamento di Naturalesa y Medio ambiente (DNM) kier informa y recorda tur hende cu na Aruba ta existi un lista di especienan protegi pa ley. Entre esnan protegi tin tambe nos Pega Pega. Abase di Artikel 4, tweede lid, di Natuurbeschermingverordening (AB 1995 no 2), y artikel 2 onderdeel b., no.7. di e Landsbesluit bescherming inheemse flora en fauna; e Sorto: Phyllodactylus Julieni (PegaPega/ House Gecko) ta un especie protegi.
Pa e motibo aki, nos ta urgi e compania en question y tur demas companianan, como tambe pueblo en general pa tene cuenta cu esaki. Incumplimento cu e ley aki tin su consecuencianan.
E Pega Pega ta habita areanan unda frequentemente tin insectonan. Ta conoci cu unda tin Pega Pega, no tin Cacalaca ta biba. E Pega Pega ta come e.o. Cacalaca y tambe ta mantene su area di biba liber di otro insectonan indesea. E Pega Pega ta un bestia inofensivo. E molester mas grandi ta e zonido cu e ta hasi. Poco biaha e ta hasi su mes visible den cas ya cu e ta mantene su mes hopi biaha den plafon, tras di cashi y otro hoekinan scur den cas.
Pa evita cu insecto y pega pega por drenta paden di bo cas, bo por hasi uzo di screen/gaas na bo bentananan y/of mantene nan sera.
Si Pega Pega drenta bo cas busca manera di sakele bibo door di guie cu un basora pa e porta of bentana, no dal e mata. Rond di bo cas e por come insectonan y evita cu esakinan ta bin paden.
Bishita nos website www.dnmaruba.org y conoce mas di nos departamento y e cuido di nos flora y fauna. Tambe bo por bishita www.overheid.aw una bes bo drenta den e website aki busca “beschermde planten en dieren” y lo bo haya e lista completo di flora y fauna protegi.
Departamento di Naturalesa y Medio-ambiente (DNM) ta revisa e lista di companianan di pest control. Esaki ta necesario pa nos por comunica cu companianan di pest controlnan pa un bon communicacion. Si bo ta donjo of ta maneha un pestcontrol y no a wordo contacta ainda, porfavor llama nos na DNM, tel. 584-1199, puntra pa Yessi y e lo tuma e informacion di bo compania. Tambe bo por manda informacion di bo compania na: This email address is being protected from spambots. You need JavaScript enabled to view it..


text:
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l, 17 di yüli 2018.
Kompilá: djaluna 16 di yüli 2018, 05:00 o.l. (09:00 UTC)
Tempu: Parsialmente nublá i awe mainta temporalmente nubianan por oumentá un poko mas i por desaroya un of mas áwaseru di durashon kòrtiku. Sobra di dia tempu lo keda seku.
Temperatura máksimo lo alkansá 32 ºC i temperatura mínimo 26 ºC.
Solo ta sali 06:19 i ta baha 19:05 o.l.
Bientu: For di direkshon por lo general ost, moderá te basta fuerte; forsa 4 te 5 (20 te 39 km/ora, 11 te 21 nudo). Prinsipalmente den dia, fuerte te posiblemente duru den ráfaga; forsa 6 te 7 (40 te 61 km/ora, 22 te 33 nudo).
Situashon general: Un ola tropikal suak ta avansá den direkshon wèst, riba e parti oriental di laman Caribe. E sistema di tempu aki por influensiá e wer den nos área durante awe mainta i djamars. Despues ku e sistema aki bandona nos region e fluho di bientu lo bira un poko mas fuerte.
Kondishon di laman: Por lo general moderá ku altura di ola entre 1 i 2 meter (3 pa 7 pia).
Sistemanan signifikante di wer tropikal: Tormenta subtropikal Beryl durante oranan di ayera nochi a sigui suak i a konberti den un area di preshon abou, riba e parti nort di osean Atlantiko. E sistema aki lo no wordu menshona mas den nos pronostiko di tempu.
Fenómeno spesial: Ningun.
Pèrspektiva te djárason mainta: Por lo general parsialmente nublá i tin posibilidat pa un áwaseru di durashon kòrtiku durante oranan tempran di mainta.
Meteorólogo: Statia
E próksimo boletin di tempu lo wòrdu publiká djaluna 11:00 o.l. (15:00 UTC).


text:
Opinion Publico
ORANJESTAD (AAN): E reaccion cu por sinti den pueblo, ta cu nan ta hopi satisfecho den e forma cu e politico GuillfredBesaril ta maneha Parlamento di Aruba, desde cu dia 27 di October 2017 el a wordo nombra como President.
Comentarionan cu por scucha, ta cu su forma di maneha e sala y su coleganan di Parlamento, ta un cambio drastico compara cu e ultimo dos Presidentnan di Parlamento.
Pueblo ta sinti cu e ta pone respet bin bek den Parlamento, y e ta haci esaki igual pa esnan den oposicion, como esnan cu ta den coalicion. Hasta e palabranan cu e ta usa pa dirigi su mes pa su coleganan, of pa Ministronan den sala, ta uno di kita sombre!
“Ta comosifuera cu Besaril ta un natural-born president di Parlamento,” un ciudadano a reacciona recien ora di a mira e President nobo papia durante reunion. Y esaki so ya caba a haya hopi admiracion di hende.
Ta parce tambe cu Besaril a haci su huiswerk pa asina e mantene su mes bon informa di e leynan rond di Presidencia di Parlamento, como cu e ta mustra di ta agil den esey. Considerando su background di Polis, y conocedor di ley, e ta algo normal pe pa traha riba e caminda corecto pa asina Aruba por haya un Parlamento cu ta funciona como debe ser.


text:
Por fin mi por kumpli ku un promesa ku mi a hasi na diferente di nos lektor! Michelle a diskubrí e chikitin presioso aki durante muamentu di nos kua di berdura. Purá nos a bai kué nos kámara pa nos por a inkluí un imágen di e animal bunita aki den nos kolekshon. Ata e animal aki por fin: Kolebra di mespel (Gymnophthalmus lineatus) òf Gestreepte brilteju. E lagadishi chikitu aki tin un bida masha skondí. Mayoria di nan bida nan […] Read more »
SIENTIFIKONAN LAIKO, NOS TIN MESTER DI BO!
Bo ke partisipá den nos estudio? E pregunta ta: kua bestia ta habri frutanan no-hechu di datu, kadushi i kadushi pushi? Historia: Dr. Sophie Petit a studia datu, kadushi, kadushi pushi i raton djanochi na Kòrsou pa 24 aña. Parti di su estudio huntu ku Leon Pors and Anna Rojer ta mustra ku masha poko fruta ta haña oportunidat di hecha i habri. Sierto bestia ta habri i kome nan promé ku e simianan ta kla pa sprùit – e […] Read more »
Tur kos bon pa 2013!
2012 ta kasi tras di lomba. Laga nos hasi 2013 un aña di éksito, riba tur tereno, i kòrda: si bo tin stress, tuma un dosis di naturalesa! Read more »
E peliger na bela
Tur aña, durante e periodo entre Karnaval i Pasku di Resurekshon, ku den boka di pueblo ta konosí komo tempu di kuaresma, e patronchi di bientu den nos region tin e tendensia di bira iregular. Dor ku bientu ta bira mas den direkshon sùit, esaki ta okashoná un bishita na nos isla di un organismo sumamente straño, un bishitante ku mayoria biaha nos no ta kontentu ku n’e. E organismo aki ta pertenesé na e ordu di siphonophora, un palabra […] Read more »
Saka e bala
Mientrastantu mi tabata eksperimentá ku e diferente ‘settings’ di mi kámara, ku tabata dirigí riba un Krabèchi (Yellow-crowned Night Heron, Nyctanassa violacea) ku no tabata na altura di esaki, pa aksidente mi a filma e shot aki. Ya ku mi no tabata filmando ‘ofisialmente’ mi no tabata paga tinu riba mi ‘viewfinder’. Ta despues numa, ora m’a pasa den tur e shotnan ku mi a graba e dia ei, m’a ripara e komportamentu asombroso aki. Den pasado mi a yega […] Read more »
Mundu supteráneo milagroso
Kuebanan ta lugámisterioso. Habrí sukú, museo natural di eskultura artístiko di kalki, semper a influensiá e sentimentu pa aventura ku hende tin. Armá ku flèshlait i hèlm, speleólogonan ta studia e obranan geológiko mahestuoso aki pa determiná presis di kon tur e túnel i kamber, i tambe e formashon di druipsteen monumental ta mustra manera nan ta. Grupo di biólogo spesialisá ta gatia den e luganan aki ku ta suku i tin biaha ekstremadamente kalor i húmido, òf masha friu […] Read more »


text:
Notisia
Publikashon
Prevenshon
Kuerpo Polisial Kòrsou no solamente ta traha na kombatimentu di kriminalidat di un forma represivo pero tambe preventivo; tantu pa habitantenan di Kòrsou komo personanan ku ta bishitá Kòrsou. Den kuadro di esaki tambe e Kuerpo kier konsientisá personanan di nan propio seguridat i kiko nan por hasi pa limitá e chèns ku nan ta bira víktima di kriminalidat.
Telefòn (+5999) 866-6800
Telefòn (+5999) 866-6400
Telefòn (+5999) 866-6300
Telefòn (+5999) 866-6700
Telefòn (+5999) 866-6900


text:
Aki ta sigui un resumen di caso IBIS den Corte di Prome Instancia pa diabierna 25 di mei 2018
Pa 9 or, e sospechoso R.J.N.D. lo presenta dilanti di hues. N.D. ta wordo acusa di corupcion di un ambtenaar den e periodo di prome di januari 2014 te cu 28 di maart 2017.
Pa 9 or, e sospechoso, J.J.W. lo presenta dilanti di hues. J.W. ta wordo acusa di corupcion di un ambtenaar den e periodo di prome di januari 2014 te cu 28 di maart 2017.
Pa 9 or, e sospechoso M.A.Q., lo presenta dilanti di hues. Q.ta wordo acusa di corupcion di un ambtenaar den e periodo di prome di januari 2014 te cu 28 di maart 2017.
Pa 9 or, e sospechoso R.Y.M. lo presenta dilanti di hues. M. ta wordo acusa di corupcion di un ambtenaar den e periodo di prome di januari 2014 te cu 28 di maart 2017.
Resumen di caso IBIS den Corte di Prome Instancia pa 25 di mei 2018
Aki ta sigui un resumen di caso IBIS den Corte di Prome Instancia pa diabierna 25 di mei 2018


text:
Den e ultimo 8 añanan nos Pais Aruba a para bira un pais “verziekt” (un pais di mal salud, enfermiso); un pais enfermo cu, manera un pashent, ta conecta na un infuus, luchando pa su ultimo rosea, pero sperando tambe su morto un dia pa otro.
Aruba ta “verziekt” pa motibo di un prome minister idiota (diccionario van Dale: “persoon met een zwak herstengestel”, pues un persona cu poco celebro), kende ta pretende di kier – of di a – converti Aruba den un ehempel di un modelo internacional di energia berde, alternativo, limpi, y duradero, pero kende, bao di e pretexto ey, y cu un actitud – ban mantene e descripcion y e terminologia original di e autor na bon Hulandes – “achterbaks”, “slinks”, “vals”, “geniepig”, “gemeen”, “boosaardig”, “dubbeltongig”, “geveinsd”, “smerig”, “verraderlijk”, “trouweloos”, “uitgekookt”, “achter onze ruggen om”, “geslepen”, “doortrapt”, “geraffineerd”, “laag”, “grof”, “onzedelijk”, “huichelachtig”, “gluiperig”, “clandestien”, “verborgen”, “stiekum”, “gluips”, “leugenachtig”, y pa no lubida hopi “schijnheilig”, a converti Aruba den un ehempel di un modelo internacional di fraude duradero, corupcion duradero, y negoshi duradero, scondi y den secreto, cu permisonan di trabao, primanan di aseguro contra malesa, paspoortnan, terenonan erfpacht, crudo (y productonan deriva for di petroleo), y tur clase di destahonan publico.
(Tratando na comprende kico e autor tabata kier a bisa, mi lo trata na describi su terminologia den un Papiamento crioyo: un prome minister kende ta actua scondi, den tur secrecia, pa ningun hende no weita cu kico e ta bezig; astuto manera e conocido zoronan den e “sprookjes” di GRIMM; falso; haciendo cosnan den secreto pa hende no wak ta ken ta hacinan; baho; maligno; papiando cu dos lenga, pa e no wordo culpa ni di esaki, ni di esaya; disimula; vulgar y askeroso; traicionero; desleal; tras di nos lomba; gato; endurecí y sin misericordia; conocedor y practicante di tur truco; vil; gorosero; inmoral; hipocrita; deshonesto, no habri; clandestino, den secreto pa ningun hende no weita; mentiroso, y specialmente cu un actitud di “yo no fuí”.
PAUL, MIKE & MIKE, BENNY, MICHELLE, ALEX, OTMAR
Ban recorda aki algun ehempel di probabel casonan di fraude, cu un sospecho hopi pisa di culpa/culpabilidad:
Paul Croes: negoshi cu permisonan di trabao; pronostico: Hotel KIA.
Benny Sevinger: negoshi cu terenonan erfpacht y paspoort; pronostico: Hotel KIA.
Michelle Hooyboer: negoshi cu primanan di aseguro; pronostico: lague numa, e no ta importante mas. Despues di eleccion na September e lo bin na beurt ainda.
Mike de Meza, Mike Eman, y otronan: negoshi den crudo mediante e contrato di e “hedging”; pronostico: e keho ta bay ser entrega, y tanto Aruba completo como Reino ta warda ansiosamente riba e desaroyo y e final di e caso aki.
Otorgamento di e trabaonan pa Green Corridor, renobacion di Oranjestad y hospital: Richard Visser, Mike Eman y Alex “Zwendel” Schwengle lo ser investiga door di Ministerio Publico, y atrobe Aruba completo, Hulanda y Reino, lo sinta spera ansiosamente riba e resultado.
Mike de Meza lo ser investiga encuanto e contrato entre PDVSA y e refineria, y e papel cu e shouro Roberto Rincon – kende a ser aresta na Houston – a hunga den esaki. Pronostico: Mike de Meza lo ser haya culpabel di fraude y corupcion y ta bay hospeda den hotel KIA.
De paso Ministerio Publico lo hinca e fraude anterior di Mike relaciona cu impuesto, tambe den e investigacion, y pa esey e pronostico ta cu e lo haya un castigo di prison extra di 3 aña.
MICHELLE, DESIREE, CLARISCA, ANGEL, JUAN DAVID, RICHARD, ETC.
Mientras tanto un berdadero “exodus” a inicia caba den partido A.V.P.
Otmar Oduber y Marisol Tromp ta afo caba; Desiree Croes y Clarisca Velasquez lo bay; Alex Schwengle lo kies pa e caminda di menos resistencia (“weg van de minste weerstand”), y pues lo bolbe pa su consultorio; e Angel ta bay cu pensioen; Paul Croes y Mike de Meza ta bay hospeda den hotel KIA; Arthur Dowers “eigenlijk” semper a djis wordo “tolera”, pasobra nan no tabata kier’e; na Hulandes crioyo: zij zouden hebben hem liever zien gaan dan komen.
Michele Hooyboer dichosamente ta laga tumba di su mes.
E ora ey bo ta haya cu Mike Eman ta keda sinta cu Juan David Irausquin y e kabouter Arends. Wel, un bunita ekipo pa bo bay eleccion cun’e!
Ay, no…sorry! Nos a lubida e come-back di Richard Visser; nos a hera lag’e afo !!! De paso nos ta pidi’e despensa pa e “almost omission” aki. Net na ora!
Bo ta di acuerdo cu nos cu tur esaki ta hopi IMPRESIONANTE??
E “BUREAU INNOVATIE”. (INOVACION! NOMBER MODERNO PA: “WERKVERSCHAFFING!”, OF: “LOON NAAR WERKEN”, OF: “VOOR WAT, HOORT WAT”, OF: CANIMI, PA CANIBO”)
Hepa! Atami a hera lubida por completo e tal Bianca Peters, bo mes sa, e directora di e oficina di Gobierno pa innovacion (Bureau Innovatie), cu – esaki si nos mester admiti – ta logra ocupa su mes pa dianan largo cu asuntonan manera un “kennis-economie” duradero (ciencia duradero di economia-?? What’s in a name!), logistica, tecnologia duradero, industria creativo, un “Europe meets the America’s”, “Opportunities Ahead”, “Connecting the Dots”, y kende – cu den su maletanan e nonsense- y fantasmanan teoretico aki – riba NOS gasto (pues riba gasto di ABO tambe, pober pagador di belasting), ta biaha pa Panama y Miami, no su so, pero cu delegacionnan extra grandi, sin un bista riba kico cada un di e acompañantenan ta aporta na e “meta”.
Ta mas cu claro cu e tal Bianca Peters aki lo ta e prome proximo minister nobo pa Innovacion den e gabinete di Super Star Mike GODfried Eman.
LORNA VARLACK
Pero mi ta kere cu ainda lo POR tin speransa pa e Super Star Mike GODfried Eman; pasobra ainda e ta dispone di e dama bendedora riba mercado (“marktvrouw”) Lorna Varlack.
Bo ta cord’e? E señora, e dama, kende dos siman pasa ainda a demostra su berdadero caracter y manera di ser, ora cu den Parlamento ela declara cu ta e turistanan mes ta e culpabelnan di e tsunami di e delitonan y e criminalidad riba Aruba, pasobra nan ta baha nan guardia/defensa (“let down their guard”) y nan no ta tene cuidao; Lorna a sugeri e siguiente remedio: “instancianan gubernamental na yegada di turistanan, mester adverti esakinan seriamente cu 1) Aruba NO ta un isla sigur ni safe, 2) cu nos conoce hopi criminalidad, y 3) cu nan mes lo mester tene hopi cuidao!!”
How low can you go!!!
NOS PORVENIR, NOS FUTURO.
Den un eventual tercer gabinete Super Star Mike GODfied Eman, no por ta otro cu nos pober ciudadanonan indefenso lo ta na merced di hendenan manera un Mike Eman como prome minister, e chabalito Richard Arends como minister di Asuntonan Economico, Richard Visser como minister di Salubridad Publico, e yoron Juan David Irausquin como minister di Finansas, Bianca Peters como minister di Innovacion, Lorna Varlack como minister di Turismo, Bart Kool como minister di Enseñansa, Hans Sjiem Fat como minister di Husticia, Hubert Dirksz como e minister marioneta pa Labor, Franklin Abath como minister di Infrastructura y Otorgamento di Tereno.
Wel, bo no ta haya cu esaki ta priminti basta “speransa” pa futuro?
Lo no ta mihor pa nos opta pa algo drechi dia 22 di September proximo?
Na bon Hulandes: IK HOU MIJN HART VAST!! Na Papiamento crioyo: ”Prepara pa lo pio!!”
Original na Hulandes; cu permiso reproduci na Papiamento pa Remigio A. R. Wever)


text:
Asbèst Gate – Yena ta yena ¾ drùm ku tera i sobra ku asbèst i manda kobra supuesto kúbiko di asbèst eliminá
definitivamente tin malversashon di plaka den RDK N.V. bou di e gobièrnu aktual, Ministernan i parlamentarionan di koalishon ta bon bon na altura!
Gerensia di RDK aktual i hunta di komisario ku ta resorta bou di Ministerio di asuntunan General (Minister Presidente su kartera) ta krea un proseso di destaho públiko nobo, ta pidi tur kompania entrega 2 oferta unu tékniko i unu komersial. RDK N.V. su gerensia a purba haña informashon di preis promé ku nan tabata tin ku habri ènvelòpnan di tur e kompanianan ku a partisipá na e destaho, ora esaki no a sosodé nan a opta pa eliminá e 2 kompanianan (pa motibu ku nan bid tékniko tabata defisiente) ku nan no tin un sita kuné i a habri e oferta komersial di esun ku nan tabata ke pa gana (Torcida N.V.) Informashon ku frakshon di MFK tin ta ku e kompanianan ku a wòrdu deskualifika a bid 3100 florin pa m3 (meter kúbiko) miéntras a skohe i habri esun su ènvelòp ku a bid 5181,96 pa m3 (meter kúbiko).
Originalmente a invitá tur hende pa un proyekto di ‘opruiming’ di 500m3 di asbèst pa despues kambi’é hasié 200m3 òf hasié 200m3 mas pa asina e kompania ku a gan’é kobra e sobra 300m3 òf e 200m3 mas na “MEER WERK”.
Un proyekto di 800 mil florin pa e motibu aki a bira un proyekto di mas di 3 mion florin. Pero e froude mas grandi ta ku a prohibí tur esnan laborando na ISLA pa yega serka di e sitio di trabou pa evitá ku trahadónan ta bin den kontakto ku ASBEST pero logá a resultá ku no ta esaki ta e motibu ku a prohibí bin banda di RDK Yard.
E kompania ku nan a feks pa gana e destaho públiko ta yenando e drùmnan ku tera enbes di asbèst i kobra 5181,96 pa kada m3 (meter kúbiko) di MEER WERK ku no ta eksistí paso ta tera i no asbèst.
Mester bin un investigashon profundo den e maneho aktual di e gobernashon aktual i tambe den kompanianan manera RDK N.V. kaminda for di 2012 tin ingreso di mas di 4 mion di dòler pa luna i tambe e hür di refineria ku ta drenta anualmente den RDK N.V i Frakshon di MFK lo yama definitivamente un reunion públiko riba e tema aki.
Prof. Willems por bien sigui ku e enkuesta sivil pidi dor di FAS ku a lanta pa ataka Schotte so i no esnan ku ta gobernando for di 29 di sèptèmber 2012 te ku awe.
Jacinta Constancia
Miembro di Parlamento (MFK)
Kòrsou, 14 di Sèptèmber 2015


text:
Pa tur habitante di e islanan Boneiru, Sint Eustatius i Saba (Karibe Hulandes) ta vigente for di 1 di yanüari 2011 e lei di seguro di kuido obligatorio. E seguro di kuido uniforme aki ta nifiká mas igualdat pa loke ta derechinan i ta evitá ku un persona ta keda sin un seguro di kuido. E seguro médiko aki ta proveé kuido médiko (cure) i kuido médiko pa largu tempu (care ). Pa mas informashon, akudí na nos paginá ‘seguro di kuido’.
‘Konfiabel, hustu i aksesibel: esei nos ta sigurábo!’
Ofisina di Seguro di Kuido BES (ZVK), for di 1 di yanüari 2011 ta e órgano ehekutivo di e seguro di kuido médiko aki. ZVK ta traha riba enkargo i bou di responsabilidat di Ministerio di Salubridat Públiko, Bienestar i Deporte (VWS). Kontinuamente ZVK ta hasi esfuerso pa mehorá e nivel di kuido riba e islanan di Karibe Hulandes.


text:
Riba dia 15 i 16 di mart di 2019 lo tuma lugá e akshon boluntario di mas grandi na Kòrsou i den reino!
Bou di e nòmber NLdoet, ARUBA DOET, BON DOET, CURA DOET, STATIA DOET i SXM DOET, e sinku inisiativanan akí tin komo meta pa enfoká importansia di trabou boluntario i pa stimulá tur suidadano pa pone man na obra un (parti di un) dia, na bienestar di henter komunidat!
CURA DOET ta un inisiativa di Curaçao Cares i Oranje Fonds.
Curaçao Cares ta un plataforma pa boluntario ku ta forma un brùg entre boluntario, kompania i organisashon sosial i ku tin komo meta stimulá embolbimentu sosial i aserkamentu entre suidadanonan. Curaçao Cares ta dediká na yuda amplia, reforsá i promové trabou boluntario na Kòrsou.
Oranje Fonds ta sostené inisiativanan sosial den Reino ku fondo, konosementu i kontakto. Hulanda ya tin hopi aña ta organisá NLdoet, kual ta e inspirashon pa akshonan di CARIB DOET riba e diferente islanan. Oranje Fonds ta e fondo nashonal mas grandi riba tereno sosial, i ta saka kara di Reino. Kada aña e ta gasta mas o menos € 30 mion na organisashon i proyekto ku ta reforsá unidat sosial na Hulanda i den e parti di Reino den Karibe. Rei Willem-Alexander i Lareina Máxima ta e pareha protektor di e fondo.
Serka hopi organisashon sosial, boluntarionan ta e kurason ku ta bati!
Curaçao Cares i Oranje Fonds ta mustra ku CURA DOET kon importante siudadano aktivo ta pa nos komunidat. Tambe CURA DOET ta krea un bon imahen pa trabou boluntario i ta mustra kon agradabel i den bon ambiente trabou boluntario por tuma lugá.
Bo kompania tambe ta sostené e akshon boluntario di mas grandi na Kòrsou ku lo tuma lugá dia 15 i 16 di mart 2019?
Pa kumpli ku tur e tareanan ku tur e organisashonan partisipante lo ehekutá mester di hopi rekurso. Esei por ta den forma di material manera fèrf of palu, pero tambe kompras pa pasaboka òf lunch pa e boluntarionan.
Bo por konta ku gradisimentu sinsero di e organisashonan, boluntarionan i di otro personanan ku lo ser benefisiá. CURA DOET lo aparesé en grande den media pa un periodo i bo kompania tambe por disfrutá di e kobertura positivo pa ku komunidat.
Tuma kontakto ku nos na curadoet@curacaocares.org pa mas informashon di kon bo empresa tambe por kontribuí na e tremendo akshon akí.
Den 2019, nos lo selebrá e di 6 edishon di CURA DOET! Ku e selebrashon di 6 aña di CURA DOET nos kier para ketu huntu ku komunidat kiko e akshon aki a nifiká i kontribuí e último añanan aki. CURA DOET 2019 lo tuma lugá dia 15 i 16 di mart.
Aña pasá, durante CURA DOET 2017, 220 organisashon sosial ku yudansa di mas ku 4500 boluntario a klara mas ku 230 tarea i aktividat. E di kuater edishon tabata un éksito rotundo i e di sinku edishon lo bira aún mas grandi. Nos ta selebrá e lustro aki huntu!
Curaçao Cares ta aspirá pa mantené e wèpsait aki ku mas tantu kuido posibel. Un gran parti di e informashon den e wèpsait aki a ser presentá dor di varios organisashonnan i proveédor di aktividat di sostén. Curaçao Cares i Oranje Fonds no ta responsabel pa e eksaktitut di e informashon ni e kalidat di e servisionan. E organisashon CURA DOET no ta responsabel di niun forma òf grado, deribado di e uso di òf e konfiansa den e informashon ku ta ser proporshoná den e wèpsait aki.


text:
AMSTELVEEN—Djadumingu anochi polis a haña kurpa di un hòmber (27) den un kas na Plesmansingel na Amstelveen.
Polis ta hasiendo investigashon di e kaso fatal. Alrededor di 14:45 polis a haña melding di un gritamentu den un kas. Na yegada na e flèt agentenan miembronan di famia i un kurpa sin bida den kas den un plas di sanger. No tin informashon kiko presis a pasa. Polis ta pidi testigunan pa mèldu. Polis ta buskando un hòmber ku alrededor di 11:30 tabata den e flèt ku su yas tur na sanger ku a kana bai direkshon di Hooplaan, Stadshart na Amstelveen. E hòmber por tin 25 aña, postura fuerte kara rondo. Den e flèt ta biba un dama, su yunan i su partner. Bisiña a tende e dama ta grita ku a mata su yu.


text:
Notisia
Publikashon
Lokalidatnan di Polis
Kuerpo Polisial Kòrsou ta operá originalmente for di 5 punto rònt e isla, esta e wardanan di polis; unda 24 ora pa dia suidadanonan por yega pa risibí servisio polisial.
E prosesonan na e 5 wardanan aki ta:
- Intake & Service;
- Asistensha pa kasonan urgente i no urgente.
Ademas di e lokalidatnan ya menshoná Kuerpo Polisial tin otro lokalidatnan kaminda un siudadano por akudí pa sierto servisionan, manera:
- Atrako Tim
- Departamento di Moral i Bienestar di Mucha
- Departamentu di Reshèrshi
Telefòn (+5999) 866-6800
Telefòn (+5999) 866-6400
Telefòn (+5999) 866-6300
Telefòn (+5999) 866-6700
Telefòn (+5999) 866-6900


text:
Polis Aleman a informa cu na Friburg, nan a detene un mama acusa di a bende su yiu riba internet na varios ocasion. Durante dos aña e tabata haci esaki pa e wordo viola y otro abusonan sexual.
E operacion policial, cu a cuminsa na September, a caba cu e detencion di e muhe di 47 aña y su compañero sentimental, di 37 aña. Tambe nan a detene cuater homber, entre nan un ciudadano Spaño cu a wordo aresta na Spaña pero cu ta na Alemania caba den detencion preventivo.
E cuater hombernan tabata tin entre 32 y 49 aña, di varios nacionalidad y a wordo aresta den tres pais.
E seisnan ta wordo acusa di a comete “abusonan sexual grave” riba e menor, segun un vocero di e polis di Baden-Württemberg.
Segun e Oficina di Investigacion Criminal (LKA) di estado federal, ta trata di e caso “mas grave di e abusonan sexual cu investigadornan te cu awo na Baden-Württemberg”.
Polis cu a habri e investigacion door di un aviso anonimo na herfst ultimo, den apensa cinco dia a aresta despues di e pareha, cu desde September e ta den prizon preventivo.
Despues nan a dedica na busca e otro agresornan y detene e resto di e sospechosonan cu e colaboracion di e forsanan di siguridad den stranhero.
E victima ta bou di proteccion di servicionan social, segun polis a indica.
Segun e investigacion cu ta tumando luga, tanto e mama como su compañero, cu tabata tin antecedentenan pa delitonan similar, a abusa sexualmente di e mucha, ademas di a ofrece na otro hombernan pa wordo viola.
E situacion di “martirio” segun e investigacion, a sigui te cu 2015, te na herfst di aña pasa y e violacionnan a tuma luga tanto na Friburg como na otro luganan unda e encuentronan tabata tuma luga.
Un di e hombernan deteni, den noord di Alemania, a biaha al menos den un ocasion pa Karlsruhe, pa e cita y na e momento di detencion tabata tin varios instrumento pa mara e mucha y presuntamente pa comete fantasianan di pedofielnan.
Mama tabata bende su yiu cu pedofielnan riba internet
Polis Aleman a informa cu na Friburg, nan a detene un mama acusa di a bende su yiu riba internet na varios ocasion. Durante dos aña e tabata haci esaki pa e wordo viola y otro abusonan sexual.


text:
Pronóstiko
Pronóstiko di tempu pa Kòrsou i bisindario bálido te djadumingu mainta 6:00 o.l, 3 di yüni 2018.
Kompilá: djasabra 2 di yüni 2018, 05:00 o.l. (09:00 UTC)
Tempu: Shelu ta parsialmente nublá i prinsipalmente riba djadumingu un tiki awa por kai.
Temperatura máksimo lo alkansá 32 ºC i temperatura mínimo 26 ºC.
Solo ta sali 06:10 i ta baha 18:58 o.l.
Bientu: For di un direkshon ost i moderá te basta fuerte; forsa 4 te 5 (20 te 39 km/ora, 11 te 21 nudo). Debesenkuando fuerte te posiblemente duru den ráfaga; forsa 6 te 7 (40 te 61 km/ora, 22 te 33 nudo). Ráfaga debesenkuando mas duru riba djadumingu.
Situashon general: Un ola tropikal suak ta krusa nos region e fin di siman aki ku mayoria nubia i áwaseru asosiá kuné na sùit di nos isla. Si awa mester kai mes, esaki lo ta pasahero i di poko importansha. Ademas, e fluho di bientu durante e wikènt ta bira gradualmente mas fuerte.
Kondishon di laman: Moderá te lokalmente un poko brutu ku altura di ola entre 1 i 2 meter (4 pa 7 pia).
Sistemanan signifikante di wer tropikal: Ningun.
Fenómeno spesial:Ningun .
Pèrspektiva te djaluna mainta: No ta antisipá muchu kambio den e wer.
Meteorólogo: Coffie
E próksimo boletin di tempu lo wòrdu publiká djasabra 11:00 o.l. (15:00 UTC).


text:
Dialuna anochi Minister di Turismo, Salubridad Publico y Deporte Sr. Dangui Oduber a ricibi nos atleta nacional Sr. Gregory Milliard hunto cu su familiares, miembro nan di prensa y su fanaticada na Airport.
Diabierna ultimo Gregory Milliard a sa di demostra y saka cara di Aruba un biaha mas cu su victoria na ACB 82 den e deporte di MMA cu a tuma lugar na Sao Paolo, Brazil. Gregory su contrincante tabata e brasilero Hoffman, Gregory a sa di domina e pelea desde un inicio y a termina esaki cu un knockout den e prome round. E victoria aki ta locual cu Gregory tabata tin mester pa por haya un contract profesional. ACB ta e tercer organisacion di mas grandi den e deporte di MMA na mundo. Gregory ta otro atleta Arubiano cu ta destacando den exterior y sigur un ehempel pa nos hobennan na Aruba.
Minister Dangui Oduber ta sumamente orguyoso cu loke Gregory Milliard ta bin ta haciendo y ta desea Gregory tur clase di exito den su carera profesional.
Gregory sigur ta un ehempel pa nos muchanan y a demostra cu disciplina, trabou duro y perseverancia bop or loghra hopi den deporte.


text:
Oranjestad – Dia 28 di juni 2018, Directie Natuur en Milieu(DNM) a presenta e plan di maneho pa Aruba su naturalesa y medio ambiente pa gobernacion di 2018-2021. E trayectoria pa yega na e plan di maneho tabata uno largo pero cu hopi aporte importante.
Desde aña 2014, DNM ta organisa tayernan y seminario cu diferente departamento gubernamental y organisacion no-gubernamental. Door di e encuentronan aki a logra na un manera structura door di votamento, aloca cifra pa diferente tema. Di e manera aki a saca afo e urgencia cu cual nos mester atende cu e categoria/grupo ey di nos naturalesa y medio ambiente.
Despues na 2015, DNM a sigui cu encuentronan mas intensivo. Nos a uza e cuatro temanan, cu door di votamento a acumula mas punto asina poniendo nan den e categoria di prioridad. Di e manera ey e siguiente 4 temanan: Sushedad, Habitat y Sortonan, Awa, y Salud y Medio ambiente a bira esnan cu mester di mas prioridad. Ademas, pa e plan di maneho nos a inclui e tema: Cambio di Clima. E tema aki ta uno di sumo importancia mundialmente y mester haya su debido atencion na Aruba tambe.
Na luna di mei y juni a organisa diferente encuentro cu varios organisacion y a haci algun ehercicio, unda cu a haci un SWOT analysis. E ehericio di SWOT (Strength, Weaknesses, Opportunities and Threats) ta pa yuda nos yega na identifica nos puntonan fuerte, nos puntonan debil/vulnerabel, unda tin oportunidad pa desaroya/expande etc, tambe ki menasanan/retonan tin relaciona cu nos medio ambiente. Den e plan di maneho tin e lista di esnan cu tabata envolvi den e realisacion di e listanan di accion.
A mantene e sistema di analisa aki pa cada tema. Tuma por ehempel e tema di Sushedad. Ora a analisa esaki a resulta cu mester modernisa e leynan cu ta concerni sushedad. Den e caso aki DNM ta esun cu mester tuma e rienda den su man pa propone e cambionan y traha hunto cu DWJZ riba e diferente ordenansanan cu mester revisa y actualisa manera: Afvalverordening, Hinderverordening y Zandverordening.
Ademas di a establece e cuatro (4) temanan, a traduci cada tema den un meta pa yega na un desaroyo sostenibel. A haci esaki di acuerdo cu e proposicion di Nacionnan Uni. E metanan pa yega na un desaroyo sostenibel ta den total 17 metanan. Esaki nan ta referi n’e como SDG, Sustainable Development Goals. Pa mas informacion di e metanan aki por bishita e website: sdgaruba.com.
DNM ta splica na un forma detaya e diferente plannan di accion inclui den e plan di maneho di Naturalesa y Medio Ambiente. Tin oportunidad di lesa e documento aki den su totalidad ariba e website di DNM: dnmaruba.org. Click ariba e menu button “documenten” y e plan di maneho ta inclui eynan. Ta recomenda pa download e documento aki ariba bo desktop of tablet, pero NO print esaki como cu nos kier yuda cuida nos medio ambiente. Uzo di papel y ink innecesario no ta un accion sostenibel.


text:
Proyekto di kapasitashon pa personanan sin trabou
Dia 19 di mart 2007 Fundashon FORMA den estrecho koperashon ku DEZA, SASO i Fundashon Krusada a start un proyekto pa kapasitashon pa personanan desempleá pa tempu largu. E partisipantenan lo risibí un kurso di preparashon pa nan por subi merkado laboral mihó kapasitá. Pa realisá e proyekto aki FORMA a risibí fondonan di e organisashon USONA.
E proyekto aki yamá “Djump Start” i ta un proyekto dirigí riba personanan sin trabou di entre 25 pa 45 aña di edat. E kurso aki ku lo tin un durashon di seis luna, e partisipantenan lo ser di “coach” den diferente materia manera matemátika, traha presupuesto, komunikashon, kapasidat sosial, aktitut laboral, ritmo laboral, training di solisitut, edukashon di yunan, formashon seksual, konosementu salu, norma i balornan, i abilidat di kòmpiuter. Durante e trayekto un total di 30 persona desempleá lo haña e oportunidat úniko pa partisipá na e trayekto aki.
“E proyekto aki alabes ta fungi komo piloto pa yega na un modelo di trabou entre e diferente organisashonnan ku ta trata ku e mesun grupo di hendenan aki. FORMA ta konvensí ku pa por yuda e grupo aki mester traha konhuntamente ku tur instansia pa asina por sigurá ku e persona ta haña yudansa di tur banda, loke lo garantisá su éksito na final” sigun Inge Berben, direktor di FORMA.
FORMA ta mira bèk riba un dia di introdukshon ku a konta ku 100% di asistensia i kaminda e entusiasmo di e partisipantenan a sobresalí. Esaki ta demostrá ku e grupo aki ta motivá i kier bai e reto aki pa mehorá nan situashon sosial dor di kapasitá nan mes. Pa garantisá e éksito di kada partisipante FORMA a pone un guia personal disponibel pa kada partisipante. E guia lo duna yudansa den e áreanan nesesario pa asina e partisipantenan por konsentrá riba su meta i limitá opstákulonan ku por stroba pa tèrminá e trayekto ku éksito. Na final di e trayekto kada partisipante lo risibí un sertifikado di partisipashon di FORMA i kuater sertifikado di kòmpiuter. Pa hopi di e partisipantenan esaki lo bira e promé biaha den nan bida ku nan por risibí un sertifikado. Esaki ta un oportunidat úniko pa nan por invertí den nan mes. “Nunka ta muchu lat pa nos siña. Kada persona ku invertí den su mes edukashon, ta invertí den su famia i tambe den su isla” sigun Giovanna Frans, representante di DEZA i alabes presidente di Fundashon FORMA.


text:
KRALENDIJK, Boneiro – E Centro di Coordinacion y Rescate (RCC) di Kustwacht (KWCARIB), a ricibi diasabra merdia un melding cu un homber lo tabata perdi riba Klein Bonaire. El a bay cu un grupo di turista y a wordo baha door di un boto, pero e no tabata presente ora cu a recoge nan na e ora palabra.
Unidad di Kustwacht na Boneiro a wordo alerta pa asina haci un buskeda, pero sin ningun resultado. Tambe e helicopter di kustwacht, AW139 a wordo manda laira pero den e oranan di anochi no por a haya nada. Riba diadomingo, na momento cu a bira dia, e helicopter a bay laira pa sigui busca y a topa cu e curpa sin bida di e homber na e costa nort di Klein Bonaire. E resto mortal a wordo pasa pa autoridadnan local di Boneiro, cu lo sigui cu e investigacion.
Homber perdi a wordo haya morto na Klein Bonaire
KRALENDIJK, Boneiro – E Centro di Coordinacion y Rescate (RCC) di Kustwacht (KWCARIB), a ricibi diasabra merdia un melding cu un homber lo tabata perdi riba Klein Bonaire. El a bay cu un grupo di turista y a wordo baha door di un boto, pero e no tabata presente ora cu a recoge nan na e ora palabra.